AN COIMISIÚN EORPACH An Bhruiséil,27.1.2016 COM(2016) 31 final 2016/0014(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le ceadú agus le faireachas margaidh ar mhótarfheithlicí agus a leantóirí, agus ar chórais, comhpháirteanna agus aonaid theicniúla ar leithligh atá ceaptha le haghaidh feithiclí den sórt sin (Téacs atá ábhartha maidir leis an LEE) {SWD(2016) 9 final}

{SWD(2016) 10 final}



MEABHRÁN MÍNIÚCHÁIN 1.COMHTHÉACS AN TOGRA 1.1.Forais agus cuspóirí an togra Cumhdaítear trí chatagóir feithiclí leis an gcreat dlíthiúil i gcomhair cineálcheadú táirgí mótarfheithiclí: mótarfheithlicí agus a leantóirí, gluaisrothair agus tarracóirí. Is é is cuspóir don togra seo athbhreithniú a dhéanamh ar an gcreat dlíthiúil i gcomhair cineálcheadú mótarfheithlicí agus a leantóirí. Rinneadh mórchoigeartú ar an gcreat dlíthiúil i gcomhair an dá chatagóir eile feithiclí in 2013. Is i dTreoir 2007/46/CE ó Pharlaimint na hEorpa agus ón gComhairle (an 'Treoir Réime') atá na ceanglais maidir le cineálcheadú mótarfheithiclí agus a leantóirí leagtha amach faoi láthair. Is í is aidhm don chreat seo saorghluaiseacht mótarfheithiclí agus a leantóirí sa mhargadh inmheánach a éascú trí ceanglais chomhchuibhithe a leagadh síos atá ceaptha chun comhchuspóirí comhshaoil agus sábháilteachta a bhaint amach. Le Treoir 2007/46/CE cumhdaítear mótarfheithiclí a úsáidtear chun paisinéirí a iompar (catagóir M) nó chun earraí a iompar (catagóir N) agus a leantóirí (catagóir O), mar aon lena gcórais agus a gcomhpháirteanna. Tá gníomhartha rialála ar leith, a bhfuil ceanglais shonracha sábháilteachta agus comhshaoil ag baint leo, i bhfeidhm faoin gcreat a chuir an Treoir sin ar fáil. Baineann na gníomhartha rialála sin le mórchuid ceanglas teicniúil mionsonraithe i ndáil le cineálacha éagsúla feithiclí, córas agus comhpháirteanna. Mar chuid de na gealltanais a rinne an Coimisiún sa phlean gníomhaíochta CARS2020 i gcomhair tionscal gluaisteán atá láidir iomaíoch inbhuanaithe san Eoraip, rinneadh seiceáil oiriúnachta chuimsitheach in 2013 ar an gcreat i gcomhair cineálcheadú AE i leith mótarfheithiclí. Deimhníodh leis an tseiceáil sin go bhfuil an creat dlíthiúil i gcomhair cineálcheadú AE oiriúnach chun na príomhchuspóirí a bhaint amach, mar atá comhchuibhiú, oibriú éifeachtach an mhargaidh inmheánaigh agus iomaíocht chóir. Aithníodh, áfach, gur lú éifeacht an chreata de dheasca difríochtaí i measc na mBallstát maidir le léirmhíniú na gceanglas agus a dhéine a chuirtear na ceanglais i bhfeidhm. Sa Doiciméad Inmheánach Oibre de chuid an Choimsiúin i ndáil leis an tseiceáil oiriúnachta sin aithníodh gurbh fhéidir feabhas a chur ar chúrsaí agus tugadh tosaíocht do Threoir 2007/46/CE a athbhreithniú ag díriú ar na gnéithe seo a leanas: –forálacha maidir le faireachas margaidh a thabhairt isteach chun na ceanglais cineálcheadaithe a chomhlánú; –soiléiriú a dhéanamh ar nósanna imeachta maidir le haisghlaoch agus sábháilteacht agus ar na coinníollacha a bhaineann le fadú i leith ceaduithe do chineálacha feithiclí atá ann cheana; –feabhas a chur ar fhorfheidhmiú an chreata chineálcheadaithe trí na nósanna imeachta a bhaineann leis an gcineálcheadú agus leis an gcomhréireacht táirgeachta, a chuireann na húdaráis agus na seirbhísí teicniúla i bhfeidhm sna Ballstáit, a chomhchuibhiú agus a fheabhsú; –soiléiriú a dhéanamh ar róil agus ar fhreagrachtaí na n-oibreoirí eacnamaíocha i slabhra an tsoláthair, na n-údarás agus na bpáirtithe a bhaineann le forfheidhmiú an chreata; agus –oiriúnacht scéimeanna eile cineálcheadaithe a fheabhsú (cineálcheaduithe náisiúnta mionsraithe agus cineálcheaduithe aonair) agus an próiseas cineálcheaduithe ilchéimneacha a fheabhsú chun go mbeidh an tsolúbthacht chuí ann do mhargaí nideoige agus do FBManna, gan an cothrom iomaíochta a laghdú áfach. Cé gur dearbhaíodh leis an tseiceáil oiriúnachta go gcuidíonn an creat rialála atá ann cheana le comhlíonadh cuspóirí beartais, cáineadh go géar é nuair a fuarthas amach go raibh monaróir Gearmánach ag úsáid bogearraí ar feadh roinnt blianta chun feidhmíochtaí astaíochtaí a chuid gluaisteán a mhí-ionramháil. Laistigh de sheachtain tar éis don scannal seo teacht chun solais, d'fhógair an Coimisiún go dtreiseodh sé an córas cineálcheadaithe, go háirithe trí shásraí maoirseachta leordhóthanacha a áirithiú chun cur i bhfeidhm cuí comhchuibhithe nósanna imeachta maidir le cineálcheadú a áirithiú. Sa mhargadh inmheánach ina bhfuil 28 mBallstát agus in earnáil ina bhfuil forbairtí teicneolaíocha agus eolaíocha ag teacht chun cinn de shíor, má thagann difríochtaí móra chun cinn sa dóigh a léirmhínítear na rialacha agus sa dóigh a gcuirtear i bhfeidhm iad, beidh an baol ann go mbainfear an bun d'éifeachtacht an chórais agus dá bhrí sin de na príomhchuspóirí sláinte na saoránach agus cosaint an chomhshaoil a áirithiú. Bhí roinnt mhaith geallsealbhóirí ag iarraidh athbhreithnithe den chineál sin tar éis teacht chun solais don scannal. Is é is aidhm don athbhreithniú seo na laigí agus na heaspaí sin a shárú agus muinín na saoránach i gcumas an chórais rialála a athbhunú chun a áirithiú go ndéanfar cosaint leordhóthanach ar an tsláinte agus ar an gcomhshaol. 1.2.Forálacha atá ann cheana i réimse an togra –Treoir 2007/46/CE ó Pharlaimint na hEorpa agus ón gComhairle lena mbunaítear creat chun mótarfheithiclí agus a leantóirí, mar aon le córais, comhpháirteanna agus aonaid theicniúla ar leithligh atá beartaithe le haghaidh feithiclí den sórt sin a cheadú. –Rialachán 765/2008/CE maidir le creidiúnú agus maidir le faireachas margaidh, ina bhfuil rialacha a bhaineann leis an mbeartas Eorpach maidir le creidiúnú (rialú inniúlacht na saotharlann agus na gcomhlachtaí deimhnithe/cigireachta a chuireann deimhnithe ar fáil san Aontas Eorpach) agus rialacha a bhaineann le beartais i réimse an fhaireachais margaidh agus le rialú táirgí ó thríú tíortha (ar son sábháilteachta táirgí beag beann ar an áit tionscnaimh). –Cinneadh 768/2008/CE maidir le comhchreat le haghaidh margú táirgí, ina bhfuil forálacha caighdeánacha atá le húsáid i reachtaíocht inmheánach an Aontais maidir le táirgí (e.g. sainmhínithe, oibleagáidí oibreoirí eacnamaíocha, clásal sábháilteachta etc.). 2.TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR Sheol an Coimisiún Eorpach comhairliúchán poiblí in 2010 chun tuairim na bpáirtithe leasmhara a fháil faoina rún an Treoir réime a athbhreithniú. Ba é aidhm an chomhairliúcháin seo a fháil amach an mbeadh na réimsí arna sainaithint ag seirbhísí an Choimisiúin mar réimsí ina bhféadfaí feabhas a chur ar fhorfheidhmiú na reachtaíochta maidir le cineálcheadú AE i leith mótarfheithiclí, an mbeadh na réimsí sin ceart mar raon feidhme agus mar fhócas an athbhreithnithe a bhí beartaithe ar Threoir Réime 2007/46/CE.

Fuarthas daichead freagairt ábhartha inar léiríodh tríd is tríd go bhfuil tacaíocht láidir ann d'aidhmeanna an tionscnaimh. Cé gur aontaigh 74 % de na freagróirí go bhfuil an creat cineálcheadaithe atá ann cheana de chaighdeán réasúnta ard, bhí 57.6 % den tuairim go bhféadfaí cuid mhaith a dhéanamh mar sin féin chun béim a chur ar chur i bhfeidhm dlíthiúil phrionsabail an fhaireachais margaidh agus chun díriú air sin mar is cuí, mhaígh 47 % de na freagróirí go bhfuil na forálacha atá ann maidir le faireachas margaidh neamhéifeachtach agus níor aontaigh ach 2.9 % go bhfuil siad éifeachtach. Cuireann na torthaí seo in iúl go soiléir go bhfuil na geallsealbhóirí den tuairim gur ceart agus gur féidir níos mó a dhéanamh chun an rialáil ex-ante a sholáthraítear leis an gcreat cineálcheadaithe a chomhlánú le forálacha faireachais margaidh ex-post. Rinne seirbhísí an Choimisiúin coimisiúnú ar roinnt staidéar seachtrach a ghabh leis agus a chuir leis an bpróiseas Measúnaithe Tionchair. Rinneadh staidéar measúnaithe ex-post ar an treoir réime sa chéad leath de 2011 agus ina dhiaidh sin rinneadh staidéar measúnú tionchair (MT) sa dara leath de 2011. Sa staidéar sin rinneadh measúnú ar thionchar na roghanna féideartha a forbraíodh chun aghaidh a thabhairt ar na ceanglais a shainaithin seirbhísí an Choimisiúin agus ar dheimhnigh an comhairliúchán poiblí go raibh siad ábhartha. Sainaithníodh teaglaim de roghanna beartais atá bunaithe ar an gcomhairliúchán poiblí agus ar an staidéar measúnaithe tionchair chun dul i ngleic leis na riachtanais seo. Rinneadh tuilleadh oibre in 2012/2013 ar ullmhúchán an mheasúnú tionchair agus ar an Treoir Réime trí bhíthin tionscadal píolótach le haghaidh seiceáil oiriúnachta. Bronnadh conradh staidéir chuige sin agus críochnaíodh i Márta 2013 é. Foilsíodh Doiciméad Inmheánach Oibre i Samhain 2013, ina raibh tuarascáil ar thorthaí an tionscadail phíolótaigh le haghaidh seiceáil oiriúnachta agus inar cuireadh béim ar na tosaíochtaí a bhí ann maidir leis an athbhreithniú atá beartaithe ar Threoir 2007/46/CE (Féach pointe 1.1 thuas). Bhí geallsealbhóirí páirteach ag ardleibhéal trí Ghrúpa Ardleibhéil CARS21, agus dá thoradh sin rinne an Coimisiún roinnt moltaí maidir leis an gcreat cineálcheadaithe a ionchorprú sa phlean gníomhaíochta CARS2020 a ghlac sé i Samhain 2012. Ar deireadh, agus i gcomhréir leis na gealltanais a rinne an Coimisiún Eorpach sa phlean gníomhaíochta CARS2020 rinneadh staidéar ar dhíonadh iomaíochais sa dara leath de 2013 chun na gníomhartha atá luaite thuas a chomhlánú. Cuireadh an gá atá le bearta maolaithe le haghaidh FBManna san áireamh i gcomhthéacs an staidéir seo, agus léiríodh nach mbeadh aon mhórthionchar ag an teaglaim roghanna beartais atá roghnaithe ar FBManna san earnáil, sa mhéid go mbeadh gá le beartais maolaithe. Ina theannta sin, rinneadh plé sonrach le húdaráis na mBallstát le linn phróiseas an mheasúnaithe tionchair ina iomláine ag cruinnithe den Choiste Teicniúil - Mótarfheithiclí agus den Ghrúpa Saineolaíoch um Údaráis Cineálcheadaithe. Rinneadh plé tosaigh ar an tionscnamh le lucht tionscail agus le comhlachais úsáideoirí faoi chreat na Meithle um Mótarfheithiclí. Chuaigh na conraitheoirí seachtracha a rinne an staidéar i gcomhairle leis na geallsealbhóirí leasmhara chun sonraí agus tuairimí a bhailiú. Nuair a tháinig scannal na n-astaíochtaí VW chun solais, ghlac Parlaimint na hEorpa rún an 5 Deireadh Fómhair 2015, maidir le hastaíochtaí in earnáil na ngluaisteán a thomhas, lena n-iarrtar ar an gCoimisiún an córas cineálcheadaithe AE atá ann cheana a threisiú go mór, lena n-áirítear tuilleadh formhaoirseachta ón Aontas, i ndáil le faireachas margaidh, comhordú agus córas leantach d'fheithiclí a dhíoltar san Aontas go háirithe. 3.EILIMINTÍ DLÍ AN TOGRA 3.1.Bunús dlí Is é Airteagal 114 den Chonradh ar Fheidhmiú an Aontais Eorpaigh (CFAE) bunús dlí an togra seo. 3.2.Prionsabal na coimhdeachta Cuireann an creat reachtaíochta i gcomhair cineálcheadú mótarfheithiclí le cur chun feidhme an mhargaidh inmheánaigh le haghaidh táirgí. Tá sé mar aidhm ag an togra seo cur chun feidhme agus forfheidhmiú na reachtaíochta a dhéanamh níos éifeachtaí mar chuid den chuspóir beartais ginearálta straitéis an mhargaidh inmheánaigh a dhoimhniú. Cé go bhfuil na Ballstáit freagrach as cur chun feidhme na reachtaíochta ina gcríoch féin, tá sé riachtanach cur chuige a áirithiú atá comhchuibhithe comhordaithe agus bunaithe ar chritéir is infheidhme go coitianta agus a chuirtear i bhfeidhm go haonfhoirmeach sna Ballstáit chun cothrom iomaíochta a choinneáil ar fud an Aontais trí chur chun feidhme agus fhorfheidhmiú comhchuibhithe na gceanglas maidir le cineálcheadú a léirmhíniú, agus go dtacófar leis trí bhíthin forálacha comhchuibhithe maidir le faireachas margaidh sa chaoi go mbeidh sé ar a gcumas ag na Ballstáit rialuithe iarmhargaidh a chur i bhfeidhm agus gníomhú go héifeachtach agus go comhpháirteach i gcoinne táirgí neamhchomhlíontacha baolacha ar an margadh. D'fhéadfadh na difríochtaí in eagrú an chineálcheadaithe agus an fhaireachais margaidh ar bhonn náisiúnta sna Ballstáit bheith ina gcúis le forfheidhmiú neamhchomhchuibhithe i gcomhthéacs Mhargadh Inmheánach an Aontais. Níl aon teorainneacha inmheánacha ag an margadh sin a thuilleadh agus ní dhéantar rialuithe ag teorainneacha náisiúnta ann a thuilleadh ach sa bheag. Ionas gur féidir a áirithiú nach gcuirfear táirgí neamhchomhlíontacha ar an margadh ina gcríoch, braitheann na Ballstáit go mór ar éifeacht bheartas forfheidhmithe a gcomharsana. Dá réir sin, féadann easnaimh san fhorfheidhmiú i mBallstát amháin an bonn a bhaint ó na hiarrachtaí a dhéanann Ballstáit táirgí neamhchomhlíontacha a choinneáil amach as a margadh. Is treise an tidirspleáchas seo toisc go bhfuil inniúlacht na n-údarás forfheidhmithe teoranta dá gcríoch náisiúnta féin. Nuair a bhíonn gníomhaíocht ag teastáil thar theorainneacha, ní foláir do na húdaráis sin bheith ag brath ar a gcomhghleacaithe i mBallstáit eile. Tá sé seo amhlaidh toisc go bhfuil an creat cineálcheadaithe bunaithe ar an bprionsabal gur féidir gach feithicil nua a tháirgtear i gcomhréir le cineál feithicle atá ceadaithe i mBallstát amháin a mhargú agus a chlárú faoi shaoirse sna Ballstáit eile. Tá feidhm ag an gceart seo maidir le gach feithicil dá sórt, beag beann ar thír a táirgthe. Fágann sin gur féidir feithiclí a táirgeadh lasmuigh den Aontas Eorpach a allmhairiú faoi shaoirse laistigh den Aontas Eorpach ar choinníoll go bhfuil sé deimhnithe ag an monaróir gur táirgeadh iad i gcomhréir le cineál feithicle atá ceadaithe i mBallstát de chuid an Aontais. Is tionscal domhanda é earnáil na ngluaisteán agus allmhairítear méid mór táirgí feithicleacha ó lasmuigh den Aontas Eorpach. I ngeall le tábhacht na gné trasteorann sin, tá gá le gníomhaíocht chomhordaithe ar leibhéal an Aontais chun cothrom iomaíochta a áirithiú. Má dhéanann Ballstáit aonair bearta ar leibhéal náisiúnta chun aghaidh a thabhairt ar fhadhbanna margaidh, tá an baol ann go gcuirfear bacainní ar shaorghluaiseacht mótarfheithiclí, rud atá cumhdaithe ag an creat reachtaíochta. Dá bharr sin tá údar maith le gníomhú ar leibhéal an Aontais Eorpaigh. 3.3.Prionsabal na comhréireachta Comhlíonann an togra prionsabal na comhréireachta de bhrí nach dtéann sé thar a bhfuil gá leis chun cuspóirí maidir le feidhmiú cuí an mhargaidh inmheánaigh a chinntiú agus forálann sé ag an am céanna d'ardleibhéal sábháilteachta poiblí agus cosanta comhshaoil. Na bearta a moladh chun cur chun feidhme na bpróiseas cineálcheadaithe a threisiú agus a chomhchuibhiú tuilleadh, tá siad bunaithe ar na prionsabail a comhaontaíodh agus a leagadh síos sa chomhchreat i gcomhair margú táirgí agus ar na forálacha tagartha le haghaidh reachtaíocht comhchuibhithe de chuid an Aontais maidir le táirgí, mar atá leagtha síos in Iarscríbhinn I de Chinneadh Uimh. 768/2008/CE. Nuair a bhí gá agus údar cuí leis, cuireadh na forálacha seo in oiriúint do shainiúlachtaí earnáil na ngluaisteán, go háirithe d'fhonn aitheantas a thabhairt don chreat cineálcheadaithe seanbhunaithe agus le comhleanúnachas leis an gcreat sin a áirithiú. Is amhlaidh a rinneadh go háirithe i gcás na bhforálacha maidir le malartú eolais agus comhar idir údaráis um fhaireachas margaidh ar thaobh amháin agus na húdaráis cineálcheadaithe agus a seirbhísí teicniúla ainmnithe ar an taobh eile. 3.4.Rogha ionstraimí

Meastar gurb iomchuí Rialachán a úsáid toisc go n-áiritheofar ar an dóigh sin, mar is gá a áirithiú, go ndéanfar na rialacha a chur i bhfeidhm agus a fhorfheidhniú go díreach agus go comhchuibhithe gan gá lena dtrasuí i reachtaíocht na mBallstát. Leanfaidh an togra seo 'den chur chuige ilchodach' a tugadh isteach cheana leis an gcreat i gcomhair cineálcheadú AE mótarfheithiclí. Déanfar foráil sa chur chuige sin do thrí chéim reachtaíochta: –leagfaidh Parlaimint na hEorpa agus an Chomhairle síos na forálacha bunúsacha agus an raon feidhme i Rialachán atá bunaithe ar Airteagal 114 CFAE i gcomhréir leis an ngnáthnós imeachta reachtach. –na sonraíochtaí teicniúla a chuirtear leis na forálacha bunúsacha cur chun feidhme, leagfar síos iad i ngníomhartha tarmligthe a ghlacfaidh an Coimisiún de réir Airteagal 290 den Chonradh ar Fheidhmiú an Aontais Eorpaigh. –gníomhartha cur chun feidhme lena leagfar amach na forálacha riaracháin, amhail an teimpléad don doiciméad faisnéise agus na deimhnithe cineálcheadaithe, an deimhniú comhréireachta etc., glacfaidh an Coimisiún iad i gcomhréir le hAirteagal 291 den Chonradh ar Fheidhmiú an Aontais Eorpaigh. 4.IMPLEACHT BHUISÉADACH Is iad seo a leanas impleachtaí buiséadacha an togra seo: Foireann de chuid an Choimisiúin chun 'measúnuithe comhpháirteacha' ar sheirbhísí teicniúla a eagrú agus páirt a ghlacadh iontu; Costais na measúnóirí náisiúnta a ghlacfaidh páirt i 'measúnuithe comhpháirteacha' ar sheirbhísí teicniúla i gcomhréir le rialacha an Choimisiúin maidir le haisíoc caiteachas a thabhódh saineolaithe; Foireann de chuid an Choimisiúin chun tacaíocht loighisticiúil, teicniúil agus eolaíoch a chur ar fáil don chóras athbhreithnithe phiaraigh (iniúchtaí comhpháirteacha ar sheirbhísí teicniúla) agus chun comhordú a dhéanamh ar ghníomhaíochtaí faireachais margaidh na mBallstát i réimse na dtáirgí mótarfheithicleacha; Foireann de chuid an Choimisiúin chun bainistiú agus tuilleadh forbartha a dhéanamh ar an gcreat rialála do chineálcheadú agus d'fhaireachas margaidh maidir le ceadú mótarfheithiclí agus a leantóirí, agus na gcóras, na gcomhpháirteanna agus na aonad teicniúil leithleacha atá ceaptha le haghaidh na bhfeithiclí sin (feidhmiú an Rialacháin seo agus gníomhartha tarmligthe/cur chun feidhme a ullmhú) agus chun tacú le agus faireachán a dhéanamh ar na Ballstáit lena áirithiú go gcuirfear an creat rialála sin chun feidhme go héifeachtach agus go héifeachtúil; Costais le haghaidh cruinnithe den Fhóram um Fhorfheidhmiú a eagrú mar atá leagtha síos in Airteagal 10, lena n-áirítear aisíoc caiteachas a thabhódh na Ballstáit; Costais le haghaidh bunú agus bainistiú an tsásra maoirseachta i ndáil le measúnuithe comhréireachta arna ndéanamh ag seirbhísí teicniúla; Costais le haghaidh tástálacha comhlíontachta agus comhréireachta ar mhótarfheithiclí a rith ag an gCoimisiún agus Costais i ndáil le rannpháirtíocht i gcomhar rialála idirnáisiúnta, in CENAE go háirithe; Tá mionsonraí na gcostas leagtha amach sa ráiteas airgeadais reachtach. I bhfianaise srianta an Chreata Airgeadais Ilbhliantúil 2014-2020, ní mór an togra reachtaíochta a bhunú ar acmhainní atá ann cheana agus a dhearadh sa chaoi nach mbeidh gá le hacmhainní airgeadais breise faoi bhuiséad an Aontais. Gníomhaíochtaí dá bhforáiltear sa dréachttogra seo, ní bheidh aon impleachtaí buiséadacha acu ar bhuiséad an Aontais seachas na leithreasuithe dá bhforáiltear cheana i gcláreagrú oifigiúil airgeadais an Choimisiúin toisc nár mhór aon cheanglais maidir le hacmhainní airgeadais a chomhlíonadh trí ioncaim shannta agus athimlonnú inmheánach. Don tréimhse tar éis 31 Nollaig 2020, beidh an méid faoi réir an chreata airgeadais bhliantúil a bheidh i bhfeidhm don tréimhse dar tús 2021, i gcomhréir le hAirteagal 312 den Chonradh ar Fheidhmiú an Aontais Eorpaigh. 5.EILIMINTÍ ROGHNACHA 5.1.An Limistéar Eorpach Eacnamaíoch

Ábhar a bhaineann le LEE atá sa ghníomh atá beartaithe agus ba cheart, dá bhrí sin, an Limistéar Eorpach Eacnamaíoch a chuimsiú ann. 5.2.Aisghairm na reachtaíochta atá ann cheana Nuair a ghlacfar leis an togra déanfar an reachtaíocht atá ann cheana a aisghairm. 2016/0014 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le ceadú agus le faireachas margaidh ar mhótarfheithlicí agus a leantóirí, agus ar chórais, comhpháirteanna agus aonaid theicniúla ar leithligh atá ceaptha le haghaidh feithiclí den sórt sin (Téacs atá ábhartha maidir leis an LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Is éard atá sa mhargadh inmheánach limistéar gan teorainneacha inmheánacha nach mór saorghluaiseacht earraí, daoine, seirbhísí agus caipitil a áirithiú ann. Ba cheart rialacha an mhargaidh inmheánaigh a bheith trédhearcach, simplí agus comhsheasmhach, sa dóigh go n-áiritheoidís deimhneacht dhlíthiúil agus soiléire a rachadh chun leas gnólachtaí agus tomhaltóirí. (2)Chuige sin, bunaíodh, le Treoir 2007/46/CE ó Pharlaimint na hEorpa agus ón gComhairle, creat cuimsitheach i gcomhair cineálcheadú AE mótarfheithiclí agus a leantóirí, agus i gcomhair na gcóras, na gcomhpháirteanna agus na n-aonad teicniúil ar leithligh atá ceaptha le haghaidh feithiclí den sórt sin. (3)Léiríodh i measúnú a rinneadh in 2013 ar chreat dlíthiúil an Aontais i gcomhair cineálcheadú mótarfheithiclí agus a leantóirí, agus na gcóras, na gcomhpháirteanna agus na aonaid theicniúla ar leithligh atá ceaptha le haghaidh feithiclí den sórt sin, go bhfuil an creat a bunaíodh le Treoir 2007/46/CE chun na príomhspriocanna a bhaint amach, mar atá comhchuibhiú, oibriú éifeachtach an mhargaidh inmheánaigh agus iomaíocht chóir, go bhfuil sé iomchuí agus dá bhrí sin gur cheart go leanfadh d'fheidhm a bheith ag an gcreat. (4)Baineadh de thátal as an measúnú sin, áfach, gur gá forálacha faireachais margaidh a thabhairt isteach chun na ceanglais maidir le cineálcheadú a chomhlánú, gur gá soiléiriú a dhéanamh ar an nós imeachta cosanta agus ar an nós imeachta aisghlaoite mar aon leis na coinníollacha maidir le fadú a dheonú i leith ceaduithe i gcomhair cineálacha feithiclí atá ann cheana, gur gá forfheidhmiú an chreata cineálcheadaithe a fheabhsú trí fheabhas a chur ar na nósanna imeachta cineálcheadaithe agus ar na nósanna imeachta maidir le comhréireacht táirgeachta a chuireann údaráis agus seirbhísí teicniúla na mBallstát i bhfeidhm, gur gá soiléiriú a dhéanamh ar róil agus ar fhreagrachtaí oibreoirí eacnamaíocha sa slabhra soláthair, agus ar róil agus ar fhreagrachtaí na n-údarás agus na bpáirtithe a bhaineann le forfheidhmiú an chreata, agus gur gá feabhas a chur ar oiriúnacht na roghanna eile de scéimeanna cineálcheadaithe atá ann (cineálcheadú náisiúnta ar fheithiclí a tháirgtear i sraitheanna beaga agus ceadú feithicle aonair) agus ar oiriúnacht phróiseas an chineálcheadaithe ilchéimnigh chun go mbeidh an tsolúbthacht chuí ann i gcomhair margaí nideoige agus FBManna, gan dochar do chothrom iomaíochta áfach. (5)Na fadhbanna maidir le cur i bhfeidhm an chreata cineálcheadaithe a dtángthas orthu le déanaí, nocht siad laigí áirithe agus léirigh siad an gá atá le hathchóiriú ó bhun a dhéanamh chun creat rialála a bheadh stóinsithe, trédhearcach, intuartha agus inbhuanaithe a áirithiú a mbeadh ardleibhéal sábháilteachta agus sláinte agus cosanta don chomhshaol ag dul leis.

(6)Tá leagtha amach leis an Rialachán seo na rialacha comhchuibhithe agus na prionsabail maidir le cineálcheadú mótarfheithiclí agus a leantóirí, agus na gcóras, na gcomhpháirteanna agus na n-aonad teicniúil ar leithligh atá ceaptha le haghaidh feithiclí den sórt sin, agus maidir leis an gceadú feithicle aonair, d'fhonn feidhmiú cuí an mhargaidh inmheánaigh a áirithiú ar mhaithe le leas gnólachtaí agus tomhaltóirí agus leibhéal ard sábháilteachta agus cosanta don tsláinte agus don chomhshaol a chur ar fáil. (7)Leis an Rialachán seo tá an méid seo leagtha síos, na ceanglais shubstainteacha theicniúla agus riaracháin maidir le cineálcheadú mótarfheithiclí de chatagóirí M agus N, agus a leantóirí (catagóir O), agus na gcóras, na gcomhpháirteanna agus na n-aonad teicniúil ar leithligh atá ceaptha le haghaidh feithiclí den sórt sin, d'fhonn leibhéal iomchuí sábháilteachta agus feidhmíochta comhshaoil a áirithiú. Cumhdaítear leis na catagóirí sin mótarfheithiclí a úsáidtear chun paisinéirí a iompar, mótarfheithiclí a úsáidtear chun earraí a iompar, agus a leantóirí, faoi seach. (8)Ba cheart go dtreiseodh an Rialachán seo an creat cineálcheadaithe atá ann faoi láthair, go háirithe trí fhorálacha maidir le faireachas margaidh a thabhairt isteach. Ba cheart faireachas in earnáil na ngluaisteán a thabhairt isteach trí oibleagáidí na n-oibreoirí eacnamaíocha i slabhra an tsoláthair a shonrú, trí fhreagrachtaí na n-údarás forfheidhmithe sna Ballstáit a shonrú agus trí na bearta a shonrú a bheidh le déanamh i gcás ina n-aimseofar táirgí feithicleacha ar an margadh atá ina riosca tromchúiseach sábháilteachta nó comhshaoil nó nach gcomhlíonann na ceanglais maidir le cineálcheadú. (9)Ba cheart cur chun feidhme éifeachtach na gceanglas cineálcheadaithe a áirithiú trí na forálacha maidir le comhréireacht táirgeachta a fheabhsú, trí inter alia foráil a dhéanamh maidir le hiniúchtaí éigeantacha tréimhsiúla a dhéanamh ar na modhanna rialaithe comhréireachta agus ar leanúnachas chomhréireacht leanúnach na dtáirgí lena mbaineann agus trí na ceanglais a atreisiú a bhaineann le hinniúlacht, oibleagáidí agus feidhmiú na seirbhísí teicniúla a dhéanann tástálacha maidir le cineálcheadú feithicle ina hiomláine faoi fhreagracht na n-údarás cineálcheadaithe. Tá sé ríthábhachtach seirbhísí teicniúla a bheith ag feidhmiú go hiomchuí chun a áirithiú go mbeidh ardleibhéil sábháilteachta agus cosanta don chomhshaol ann agus go mbeidh ardleibhéal muiníne ag na saoránaigh sa chóras. Ba cheart na critéir maidir le hainmniú seirbhísí teicniúla dá bhforáiltear i dTreoir 2007/46/CE a leagan amach ar bhealach níos mionsonraithe d'fhonn cur i bhfeidhm seasmhach a áirithiú. Tá an éagsúlacht idir na modhanna measúnaithe a úsáideann na Ballstáit ag méadú de réir a chéile mar gheall ar chastacht mhéadaitheach obair na seirbhísí teicniúla. Ní mór foráil a dhéanamh maidir le hoibleagáidí nós imeachta a áiritheoidh go ndéanfar malartú faisnéise agus faireachán ar chleachtais na mBallstát maidir le measúnú, ainmniú, fógairt agus faireachán ar sheirbhísí teicniúla. Ba cheart go gcuirfeadh na hoibleagáidí nós imeachta deireadh le haon neamhréireachtaí atá ann cheana sna modhanna atá in úsáid agus i léirmhíniú na gcritéar i dtaca le hainmniú na seirbhísí teicniúla. (10)Is mó an gá atá anois ann na húdaráis ainmnithe rialú agus faireachán a dhéanamh ar sheirbhísí teicniúla, agus tá sin amhlaidh toisc gur mó an baol atá ann faoi láthair, de bharr an dul chun cinn teicniúil atá déanta, nach bhfuil an inniúlacht is gá sna seirbhísí teicniúla chun na teicneolaíochtaí nua agus na feistí atá ag teacht chun cinn laistigh dá raon ar ainmníodh iad dó a thástáil. De bhrí go bhfuil timthriallta táirgeachta á ngiorrú ag an dul chun cinn teicneolaíoch agus go bhfuil na hachair idir babhtaí faireachais ar an láthair agus faireacháin measúnaithe éagsúil ó údarás ainmnithe go chéile, ba cheart íoscheanglais a bhunú i ndáil le heatraimh faireachais agus faireacháin na seirbhísí. (11)Maidir leis na Ballstáit seirbhísí teicniúla a ainmniú agus faireachán a dhéanamh ar na seirbhísí sin, i gcomhréir le dianchritéir mhionsonraithe, ba cheart sin a bheith faoi réir rialuithe maoirseachta ar leibhéal an Aontais, lena n-áirítear an coinníoll go mbeadh athnuachan a bhfógra ag braith ar iniúchtaí neamhspleácha tar éis cúig bliana. Maidir le seasamh na seirbhísí teicniúla i dtaca le monaróirí, lena n-áirítear an ceart atá acu agus an dualgas atá orthu cigireachtaí gan fógra a dhéanamh ar mhonarchana agus tástálacha fisiciúla agus saotharlainne a dhéanamh ar tháirgí a atá cumhdaithe ag an Rialachán seo, ba cheart an seasamh sin a threisiú lena áirithiú go leanfaidh monaróirí de bheith comhlíontach i ndiaidh dóibh cineálcheadú a fháil dá dtáirgí. (12)D'fhonn trédhearcacht agus muinín fhrithpháirteach a mhéadú agus tuilleadh ailíniú agus forbartha a dhéanamh ar na critéir maidir le measúnú a dhéanamh ar sheirbhísí teicniúla, iad ainmniú agus fógra a thabhairt ina dtaobh, agus d'fhonn sin a dhéanamh ar na nósanna imeachta maidir le fadú agus athnuachan freisin, ba cheart do na Ballstáit comhoibriú le chéile agus leis an gCoimisiún. Ba cheart dóibh dul i gcomhairle le chéile agus leis an gCoimisiún maidir le ceisteanna a bhaineann go ginearálta le cur chun feidhme an Rialacháin seo agus faisnéis faoina seicliosta measúnaithe múnla a roinnt le chéile agus leis an gCoimisiún. (13)I gcás ina mbeidh ainmniúchán seirbhíse teicniúla bunaithe ar chreidiúnú de réir bhrí Rialachán (CE) Uimh. 765/2008 ó Pharlaimint na hEorpa agus ón gComhairle, ba cheart go malartódh comhlachtaí creidiúnaithe agus údaráis ainmniúcháin eolas ábhartha le chéile a bhaineann le measúnú inniúlacht seirbhísí teicniúla. (14)Ba cheart do na Ballstáit táillí a ghearradh as seirbhísí teicniúla a ainmniú agus faireachán a dhéanamh orthu, chun inbhuanaitheacht an fhaireacháin a dhéanann na Ballstáit ar na seirbhísí teicniúla sin a áirithiú agus chun cothrom iomaíochta do sheirbhísí theicniúla a bhunú. D'fhonn trédhearcacht a áirithiú, ba cheart go gcuirfeadh na Ballstáit an Coimisiún agus na Ballstáit eile ar an eolas sula nglacfaidh siad leibhéal agus struchtúr na dtáillí. (15)I gcás ina mbeifear in amhras faoi inniúlacht seirbhíse teicniúla, in ainneoin na mbeart atá déanta ag Ballstát chun cur i bhfeidhm comhleanúnach agus cur i gcrích na gceanglas a áirithiú, ba cheart an Coimisiún bheith in ann cásanna aonair a imscrúdú. (16)D'fhonn a áirithiú nach mbeidh tionchar ag imthosca neamhdhlisteanacha ar thástálacha agus ar thuarascálacha arna sholáthar ag seirbhísí teicniúla, ba cheart seirbhísí teicniúla a eagrú agus a fheidhmiú sa chaoi is go n-áiritheofar go mbeidh na tástálacha agus na tuarascálacha sin go hiomlán neamhchlaonta. Chun go mbeidh na seirbhísí teicniúla in ann a gcuid dualgas a dhéanamh ar bhealach córasach comhleanúnach ba cheart córas bainistíochta sásúil a bheith acu, lena n-áirítear forálacha maidir le rúndacht ghairmiúil. D'fhonn ligean do sheirbhísí a gcuid dualgas a dhéanamh mar is cuí, ba cheart leibhéal feasa, inniúlachta agus neamhspleáchais na bhfostaithe a áirithiú i gcónaí. (17)Ba cheart neamhspleáchas seirbhísí teicniúla ar mhonaróirí a áirithiú, trí bhíthin, i measc nithe eile, gan monaróirí a bheith ag íoc go díreach nó go hindíreach as cigireachtaí cineálcheadaithe agus tástálacha a dhéanann na seirbhísí sin. Dá bhrí sin ba cheart do na Ballstáit struchtúr táillí cineálcheadaithe a bhunú a chumhdódh costais na dtástálacha cineálcheadaithe a dhéanfaidh na seirbhísí teicniúla arna ainmniú ag an údarás cineálcheadaithe, costais riaracháin an chineálcheadaithe a eisiúint agus costais na dtástálacha comhlíontachta ex post a fhíorú agus cigireachtaí a dhéanamh. (18)Ba cheart go leanfadh sé de bheith mar phríomhfhreagracht ar na húdaráis ceadaithe féachaint chuige go gcomhlíontar na ceanglais maidir le cineálcheadú agus comhréireacht táirgeachta atá sa reachtaíocht lena rialaítear earnáil na ngluaisteán, arae is oibleagáid é sin a bhfuil dlúthbhaint aige le heisiúint an chineálcheadaithe agus a dteastaíonn eolas mionsonraithe ar a inneachar chuige. Dá bhrí sin, tá sé tábhachtach feidhmíocht na n-údarás ceadaithe a fhíorú go rialta trí bhíthin athbhreithnithe piaraí lena áirithiú go gcuirfidh gach údarás ceadaithe leibhéal aonfhoirmeach cáilíochta agus déine i bhfeidhm agus iad ag forfheidhmiú na gceanglas maidir le cineálcheadú. Ina theannta sin, tá sé tábhachtach foráil a dhéanamh maidir le cirte an chineálcheadaithe féin a fhíorú. (19)Tá sé ríthábhachtach comhordú níos dlúithe a bheith ann idir na húdaráis náisiúnta trí mhalartú faisnéise agus measúnaithe comhordaithe faoi stiúir údaráis comhordaithe lena áirithiú go mbeidh ardleibhéal leanúnach sábhailteachta agus cosanta ann do shláinte an duine agus don chomhshaol sa mhargadh inmheánach. Ba cheart úsáid níos éifeachtúla d'acmhainní tearca ar an leibhéal náisiúnta a bheith mar thoradh air sin freisin. Chun na críche sin ba cheart Fóram a bhunú ina mbeidh na Ballstáit agus an Coimisiún in ann faisnéis a mhalartú agus a gcuid gníomhaíochtaí a chomhordú maidir le forfheidhmiú na reachtaíochta maidir le cineálcheadú. D'fheabhsódh creat níos foirmiúla an comhar neamhfhoirmiúil atá ann cheana idir na Ballstáit i dtaca leis sin. (20)Na rialacha maidir leis an Aontas faireachas a dhéanamh ar an margadh agus rialú a dhéanamh ar tháirgí atá ag teacht isteach i margadh an Aontais, rialacha a ndéantar foráil maidir leo le Rialachán (CE) Uimh. 765/2008, tá feidhm acu maidir le mótarfheithiclí agus a leantóirí, agus maidir le córais, comhpháirteanna agus aonaid theicniúla ar leithligh atá ceaptha le haghaidh feithiclí den sórt sin, ach ní chuireann siad cosc ar na Ballstáit údaráis inniúla a roghnú chun na cúraimí sin a dhéanamh. Féadfaidh faireachas margaidh bheith ina inniúlacht arna roinnt idir údaráis náisiúnta éagsúla chun na córais faireachais margaidh náisiúnta sna Ballstáit a cuireadh ar bun faoi Rialachán (CE) Uimh. 765/2008 a chur san áireamh. Ba cheart comhordú éifeachtach agus faireachán éifeachtach ar leibhéal an Aontais Eorpaigh agus ar an leibhéal náisiúnta a dhéanamh chun a áirithiú go bhforfheidhmeoidh údaráis cineálcheadaithe náisiúnta agus údaráis náisiúnta um fhaireachas margaidh an creat i gcomhair cineálcheadú agus faireachas margaidh. (21)Ní mór rialacha maidir le faireachas margaidh a chur isteach sa Rialachán seo chun cearta agus oibleagáidí údarás inniúil náisiúnta a dhaingniú, chun comhordú éifeachtach gníomhaíochtaí faireachais margaidh a áirithiú agus chun na nósanna imeachta is infheidhme a shoiléiriú. (22)D'fhonn trédhearcacht an phróisis ceadaithe a fheabhsú agus d'fhonn éascaíocht a dhéanamh d'údaráis um fhaireachas margaidh, d'údaráis ceadaithe agus don Choimisiún faisnéis a mhalartú, ba cheart doiciméid a sholáthar i bhformáid leictreonach agus a chur ar fáil go poiblí, faoi réir díolúintí a bhaineann le cosaint leasanna tráchtála agus cosaint sonraí pearsanta. (23)Na hoibleagáidí atá ar údaráis náisiúnta maidir le faireachas margaidh agus dá bhforáiltear sa Rialachán seo, tá siad níos sonraí ná na hoibleagáidí atá leagtha síos le hAirteagal 19 de Rialachán (CE) Uimh. 765/2008 ó Pharlaimint na hEorpa agus ón gComhairle arae tá siad ceaptha sainiúlachtaí an chreata cineálcheadaithe, agus an gá atá ann an creat a chomhlánú le sásra faireachais margaidh éifeachtach, a chur san áireamh, lena áirithiú go ndéanfar fíorú ex post láidir ar chomhlíontacht na dtáirgí atá cumhdaithe ag an Rialachán seo. (24)Ar na hoibleagáidí a chuirtear ar údaráis náisiúnta leis na Rialachán seo ba cheart go mbeadh tástáil fíoraithe comhlíontachta ex post agus cigireachtaí ar líon leordhóthanach feithiclí atá curtha ar an margadh Roghnú na bhfeithiclí a ndéanfar an fíorú comhlíontachta ex post sin orthu, is ar mheasúnú riosca iomchuí ina gcuirfear san áireamh cineál na guaise agus a dhóchúla go dtarlóidh an ghuais sin ba cheart é a bhunú. (25)Ina theannta sin, ba cheart don Choimisiún tástálacha fíoraithe comhlíontachta ex post a eagrú, a dhéanamh nó a cheangal iad a dhéanamh, gan beann ar na tástálacha arna ndéanamh ag na Ballstáit faoi na hoibleagáidí atá orthu maidir le faireachas margaidh náisiúnta. Má shuitear leis na tástálacha agus leis na cigireachtaí seo go bhfuil neamhchomhlíontacht ann, nó má chinntear gur deonaíodh cineálcheadú ar bhonn sonraí míchearta, ba cheart an Coimisiún bheith i dteideal gníomhaíochtaí ceartaitheacha a thionscnamh ar fud an Aontais chun comhréireacht na bhfeithiclí lena mbaineann a chur i bhfeidhm arís agus na cúinsí is cúis leis an míchirte a imscrúdú. Ba cheart maoiniú cuí a áirithiú i mbuiséad ginearálta an Aontais le gur féidir tástáil fíorú comhlíontachta den chineál sin agus cigireachtaí a dhéanamh. I bhfianaise shrianta buiséadacha an Chreata Airgeadais Ilbhliantúil don tréimhse 2014–2020, ní mór an togra reachtach a chur chun feidhme le hacmhainní atá ann cheana agus ní mór é a cheapadh sa chaoi nach nginfidh sé acmhainní airgeadais breise. Ba cheart an Coimisiún bheith i dteideal fineálacha riaracháin a ghearradh i gcás ina suitear go bhfuil neamhchomhlíontacht ann.

(26)Chun ardleibhéal sábháilteachta feidhmiúla feithiclí, cosaint daoine atá i bhfeithiclí agus úsáideoirí bóthair eile, agus cosaint an chomhshaoil a áirithiú, ba cheart leanúint de chomhchuibhiú na gceanglas teicniúil agus na gcaighdeán comhshaoil is infheidhme maidir le feithiclí, córais, comhpháirteanna agus aonaid theicniúla ar leithligh agus ba cheart iad a oiriúnú don dul chun cinn sa teicneolaíocht agus san eolaíocht. (27)Níor cheart go ndéanfadh sé difear do chuspóirí an Rialacháin seo toisc gur féidir córais, comhpháirteanna, aonaid theicniúla ar leithligh, nó páirteanna agus trealamh a fheistiú ar fheithicil nó i bhfeithicil tar éis don fheithicil sin a bheith curtha ar an margadh, cláraithe nó curtha i seirbhís. Dá bhrí sin, ba cheart bearta iomchuí a ghlacadh chun a áirithiú go ndéanfaidh údarás ceadaithe rialú ar na córais, ar na comhpháirteanna nó ar na haonaid theicniúla ar leithligh is féidir a fheistiú ar fheithiclí nó i bhfeithiclí agus ar féidir leo cur isteach go mór ar fheidhmiú córas atá riachtanach i gcomhair chosaint an chomhshaoil nó i gcomhair sábháilteacht fheidhmiúil, sula ndéanfar iad a chur ar an margadh, a chlárú nó a chur i seirbhís. (28)Caithfidh córas cineálcheadaithe an Aontais Eorpaigh cur ar a chumas do gach Ballstát a dhearbhú go ndearnadh na tástálacha agus na cigireachtaí dá bhforáiltear sa Rialachán seo ar gach cineál feithicle agus ar gach cineál córais, comhpháirte agus aonaid theicniúil ar leithligh atá ceaptha le haghaidh an chineáil feithicle sin, chun a fhíorú go gcomhlíonann sé na ceanglais maidir le cineálcheadú atá sa Rialachán seo agus go bhfuil deimhniú ar chineálcheadú faighte ag a mhonaróir ina leith. Cuireann córas cineálcheadaithe an Aontais Eorpaigh oibleagáid ar mhonaróir a chuid fheithiclí, córas, comhpháirteanna agus aonad teicniúil ar leithligh a tháirgeadh i gcomhréir leis an gcineál atá ceadaithe. Caithfidh monaróir feithiclí é seo a dheimhniú trí dheimhniú comhréireachta a eisiúint maidir le gach feithicil. Nuair a ghabhann deimhniú comhréireachta bailí le feithicil, ba cheart a cheadú go gcuirfí ar fáil ar an margadh í agus go gclárófaí lena húsáid í ar fud an Aontais Eorpaigh. (29)Tá comhréireacht táirgeachta ar cheann de bhunchlocha chóras cineálcheadaithe an Aontais Eorpaigh, agus dá bhrí sin ba cheart don údarás inniúil nó do sheirbhís theicniúil atá cáilithe go hiomchuí agus atá ainmnithe chun na críche sin cineálcheadú a dhéanamh ar na socruithe a dhéanann an monaróir chun an chomhréireacht sin a áirithiú agus ba cheart go mbeadh na socruithe sin faoi réir fíoraithe rialta trí bhíthin inniúchtaí neamhspleácha tréimhsiúla. Ina theannta sin, ba cheart do na húdaráis ceadaithe a áirithiú go leanfaidh na táirgí lena mbaineann de bheith i gcomhréir leis na rialacha. (30)Le go leanfaidh na cineálcheaduithe de bheith bailí, ní mór don mhonaróir an túdarás a cheadaigh a chineál feithicle a chur ar an eolas faoi aon athrú ar shaintréithe an chineáil sin nó ar na ceanglais sábháilteachta agus feidhmíochta comhshaoil is infheidhme maidir leis an gcineál sin. Dá bharr sin, tá sé tábhachtach go mbeidh teorainn ama le bailíocht deimhnithe ar chineálcheadú arna n-eisiúint agus nach féidir na deimhnithe sin a athnuachan ach amháin má tá sé cinntithe ag an údarás ceadaithe nó má tá an túdarás ceadaithe sásta go gcomhlíonann an cineál feithicle sin fós na ceanglais is infheidhme. Thairis sin, ba cheart na coinníollacha ar fhadú cineálcheaduithe a shoiléiriú chun a áirithiú go ndéanfar na nósanna imeachta a chur i bhfeidhm agus na ceanglais maidir le cineálcheadú a fhorfheidhmiú ar bhealach aonfhoirmeach ar fud an Aontais Eorpaigh. (31)Ar an leibhéal náisiúnta ba cheart measúnú ar rioscaí tromchúiseacha tuairiscithe don tsábháilteacht, don tsláinte phoiblí agus don chomhshaol a dhéanamh, ach ba cheart comhordú a áirithiú ar leibhéal an Aontais i gcás ina bhféadfadh sé gurbh ann don riosca tuairiscithe i níos mó ná Ballstát amháin d'fhonn acmhainní a chomhroinnt agus comhsheasmhacht a áirithiú maidir leis an ngníomh ceartaitheach a bheadh le déanamh chun an riosca aitheanta agus an dochar a mhaolú. (32)Chun a áirithiú go mbeidh leibhéal ard sábháilteachta agus cosanta comhshaoil ag roinnt le gach feithicil, córas, comhpháirt agus aonad teicniúil ar leithligh a chuirtear ar an margadh, ba cheart don mhonaróir nó d'aon oibrí eacnamaíoch eile i slabhra an tsoláthair bearta ceartaitheacha éifeachtacha a dhéanamh, lena n-áirítear feithiclí a aisghlaoch, i gcás ina mbeidh feithicil, córas, comhpháirt nó aonad teicniúil ar leithligh ina riosca tromchúiseach d'úsáideoirí nó don chomhshaol, dá dtagraítear in Airteagal 20 de Rialachán (CE) Uimh. 765/2008. Ba cheart cumhacht a thabhairt do na húdaráis ceadaithe a mheasúnú agus a chinneadh an bhfuil na bearta sin leordhóthanach. Ba cheart an ceart a bheith ag údaráis na mBallstáit eile bearta cosanta a dhéanamh i gcás ina measfaidh siad nach bhfuil bearta ceartaitheacha an mhonaróra leordhóthanach. (33)Ba cheart solúbthacht iomchuí a chur ar fáil trí bhíthin rogha scéimeanna cineálcheadaithe do mhonaróirí a tháirgeann feithiclí i sraitheanna beaga. Ba cheart iad a bheith in ann leas a bhaint as buntáistí mhargadh inmheánach an Aontais ar choinníoll go comhlíonann a gcuid feithiclí na ceanglais shonracha a bhaineann le cineálcheadú AE feithiclí a tháirgtear i sraitheanna beaga. I gcásanna teoranta áirithe, is iomchuí cineálcheadú náisiúnta ar fheithiclí a tháirgtear i sraitheanna beaga a cheadú. Chun cosc a chur ar mhí-úsáid, ba cheart aon nós imeachta simplithe i gcomhair feithiclí a tháirgtear i sraitheanna beaga a theorannú do chásanna ina bhfuil an táirgeacht fíortheoranta. Is gá, dá bhrí sin, coincheap na bhfeithiclí a tháirgtear i sraitheanna beaga a shainmhíniú go beacht i dtéarmaí an líon feithiclí a tháirgtear, na gceanglas nach mór a chomhlíonadh agus na gcoinníollacha a ghabhann leis na feithiclí sin a chur ar an margadh. Tá sé chomh tábhachtach céanna scéim ceadaithe eile a shonrú i gcomhair feithiclí aonair, go háirithe chun solúbthacht leordhóthanach a chur ar fáil chun feithiclí arna dtógáil go hilchéimneach a cheadú. (34)Is páirtí conarthach é an tAontas Eorpach i gComhaontú Choimisiún Eacnamaíochta na Náisiún Aontaithe don Eoraip (CENAE) maidir le saintreoracha teicniúla aonfhoirmeacha a ghlacadh i gcomhair feithiclí rothacha, trealaimh agus páirteanna is féidir a fheistiú agus/nó a úsáid ar fheithiclí rothacha agus maidir leis na coinníollacha le haghaidh aitheantas frithpháirteach i gcás ceaduithe a dheonaítear ar bhonn na saintreoracha sin ('Comhaontú Leasaithe 1958’). Ghlac an tAontas Eorpach le líon suntasach rialachán atá i gceangal le Comhaontú Leasaithe 1958 agus tá oibleagáid air, dá bhrí sin, glacadh leis go gcomhlíonann cineálcheaduithe arna n-eisiúint i gcomhréir leis na rialacháin sin a gcoibhéis de cheanglais de chuid an Aontais Eorpaigh. Chun a chreat cineálcheadaithe a shimpliú agus é a chur i gcomhréir le creat idirnáisiúnta CENAE, d'aisghair an tAontas le Rialachán (CE) Uimh 661/2009 ó Pharlaimint na hEorpa agus ón gComhairle na Treoracha sonracha a bhí aige maidir le cineálcheadú agus, ina n-ionad siúd, rinneadh éigeantach é na rialacháin ábhartha de chuid CENAE a chur i bhfeidhm. Chun an tualach riaracháin a bhaineann le próiseas an chineálcheadaithe a laghdú, ba cheart cead a thabhairt do mhonaróirí feithiclí, córas, comhpháirteanna agus aonad teicniúil ar leithligh cineálcheadú feithiclí a iarraidh go díreach i gcomhréir leis an Rialachán seo, más iomchuí, trí cheadú a fháil faoi na rialacháin ábhartha de chuid CENAE dá dtagraítear sna hIarscríbhinní a ghabhann leis an Rialachán seo. (35)Dá thoradh sin, ba cheart rialacháin de chuid CENAE, agus na leasuithe orthu, ar vótáil an tAontas ina bhfabhar nó a chuireann an tAontas i bhfeidhm, i gcomhréir le Cinneadh 97/836/CE, a ionchorprú i reachtaíocht an Aontais Eorpaigh maidir le cineálcheadú. Dá réir sin, ba cheart an chumhacht a tharmligean chuig an gCoimisiún na hIarscríbhinní a ghabhann leis an Rialachán seo a leasú agus gníomhartha tarmligthe a ghlacadh chun a áirithiú go gcoinneofar cothrom le dáta na tagairtí do rialacháin CENAE agus dá leasuithe faoi seach i liosta na ngníomhartha rialála ábhartha. (36)Tá gá le rochtain neamhshrianta ar fhaisnéis faoi dheisiú agus faoi chothabháil feithiclí, trí fhormáid chaighdeánaithe is féidir a úsáid chun faisnéis theicniúil a aisghabháil, agus tá gá le hiomaíocht éifeachtach ar an margadh i gcás na seirbhísí a chuireann an fhaisnéis sin ar fáil, chun feidhmiú an mhargaidh inmheánaigh a fheabhsú, go háirithe maidir le saorghluaiseacht earraí, saoirse bhunaíochta agus saoirse chun seirbhísí a sholáthar. Go dtí seo bhí na ceanglais maidir le faisnéis faoi dheisiú agus faoi chothabháil a chur ar fáil leagtha síos i Rialachán (CE) Uimh. 715/2007 ó Pharlaimint na hEorpa agus ón gComhairle, Rialachán (CE) Uimh. 595/2009 ó Pharlaimint na hEorpa agus ón gComhairle, Rialachán ón gCoimisiún (AE) Uimh 692/2008 agus Rialachán ón gCoimisiún (AE) Uimh. 582/2011. Ba cheart na ceanglais sin a chomhdhlúthú sa Rialachán seo agus ba cheart na Rialacháin (CE) Uimh. 715/2007, (CE) Uimh. 595/2009, (AE) Uimh 692/2008 agus (AE) Uimh. 582/2011 a leasú dá réir. (37) Dul chun cinn teicniúil lena dtugtar isteach modhanna nó teicníochtaí nua chun faisnéis dhiagnóiseach faoi fheithiclí a fháil nó chun feithiclí a dheisiú, amhail cianrochtain a fháil ar fhaisnéis faoi fheithiclí nó faoi bhogearraí atá suiteáilte sna feithiclí, ba cheart nach lagódh an dul chun cinn sin cuspóirí an Rialacháin seo i dtaca le rochtain a bheith ag oibreoirí neamhspleácha ar fhaisnéis maidir le cothabháil agus deisiú. (38)Chun coinníollacha comhionanna a áirithiú chun an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (39)Chun an Rialachán seo a fhorlíonadh le tuilleadh sonraí teicniúla, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le ceanglais maidir le cineálcheadú a bhaineann le feidhmíocht sábháilteachta agus comhshaoil mótarfheithiclí agus a leantóirí, agus córas, comhpháirteanna agus aonad teicniúil ar leithligh i gcomhair na bhfeithiclí sin. Tá sé ríthábhachtach go ndéanfaidh an Coimisiún comhairliúchán iomchuí le linn a oibre ullmhúcháin, lena n-áirítear comhairliúchán le saineolaithe. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí. (40)Ba cheart do na Ballstáit rialacha a leagan síos maidir leis na pionóis as sáruithe ar an Rialachán seo agus ba cheart dóibh a áirithiú go gcuirfear chun feidhme na rialacha sin. Ba cheart na pionóis a bheith sin éifeachtach, comhréireach agus athchomhairleach. Gach bliain cuirfidh na Ballstáit na pionóis arna ngearradh in iúl don Choimisiún, d'fhonn faireachán a dhéanamh ar chomhleanúnachas cur chun feidhme na bhforálacha sin. (41)Ar mhaithe le soiléire, le réasúntacht agus le simpliú, ba cheart Treoir 2007/46/CE a aisghairm, agus ba cheart an Rialachán seo a chur ina hionad. Áirithítear trí Rialachán a ghlacadh go mbeidh na forálacha infheidhme go díreach agus gur féidir iad a thabhairt cothrom le dáta in am trátha agus ar bhealach níos éifeachtúla chun dul chun cinn teicniúil agus forbairtí rialála i gcomhthéacs Chomhaontú Leasaithe 1958 a chur san áireamh. (42)Chun an fíorú comhlíontachta ag an gCoimisiún a chur chun feidhme agus cothrom iomaíochta a áirithiú d'oibreoirí agus údaráis náisiúnta, ba cheart é a bheith d'inniúlacht ag an gCoimisiún fíneálacha riaracháin comhchuibhithe a ghearradh ar oibreoirí eacnamaíocha ar cinneadh gur sháraigh siad an Rialachán seo, gan beann ar an áit ar cineálcheadaíodh an fheithicil, an córas, an chomhpháirt nó taonad teicniúil ar leithligh a chéaduair. (43)Aon uair a thagann próiseáil sonraí pearsanta as na bearta dá bhforáiltear sa Rialachán seo, ba cheart iad a dhéanamh i gcomhréir le Treoir 95/46/CE ó Pharlaimint na hEorpa agus ón gComhairle agus le Rialachán (CE) Uimh. 45/2001 maidir le cosaint sonraí pearsanta, agus leis na bearta náisiúnta cur chun feidhme lena mbaineann. (44)Le go bhféadfaidh na Ballstáit agus na húdaráis, chomh maith leis na hoibreoirí eacnamaíocha, ullmhú do chur i bhfeidhm na rialacha nua arna dtabhairt isteach leis an ngníomh, ba cheart dáta cur i bhfeidhm a shocrú a bheadh tar éis dháta an teacht i bhfeidhm. (45)Ós rud é nach féidir leis na Ballstáit cuspóirí an Rialacháin seo, eadhon rialacha comhchuibhithe a leagan síos maidir le ceanglais riaracháin agus theicniúla maidir le chineálcheadú feithiclí de chatagóirí M, N agus O, agus cineálcheadú córas, comhpháirteanna, agus aonad teicniúil ar leithligh na bhfeithiclí sin, agus maidir le faireachas margaidh a dhéanamh ar na feithiclí sin agus ar chórais, ar chomhpháirteanna, agus ar aonaid theicniúla ar leithligh na bhfeithiclí sin, nach féidir leo sin a bhaint amach go leordhóthanach, ach gur fearr, mar gheall ar a bhfairsinge agus a n-éifeachtaí, is féidir iad a bhaint amach ar leibhéal an Aontais Eorpaigh, féadfaidh an tAontas bearta a ghlacadh i gcomhréir le prionsabal na coimhdeachta atá leagtha amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar atá leagtha amach san Airteagal sin é, ní théann an Rialachán seo thar a bhfuil riachtanach chun na cuspóirí sin a bhaint amach,

TAR ÉIS AN RIALACHÁN SEO A GHLACADH: CAIBIDIL I

ÁBHAR, RAON FEIDHME AGUS SAINMHÍNITHE Airteagal 1

Ábhar 1.Bunaítear leis an Rialachán seo na forálacha riaracháin agus na ceanglais theicniúla le haghaidh cineálcheadú agus cur ar an margadh gach feithicle nua, gach córais nua, gach comhpháirte nua agus gach aonaid theicniúil ar leithligh nua atá ceaptha le haghaidh feithiclí den sórt sin dá dtagraítear in Airteagal 2(1). Tá feidhm aige freisin maidir le ceaduithe feithicle aonair. 2.Bunaítear leis an Rialachán seo na ceanglais maidir le faireachas margaidh ar fheithiclí, ar chórais, ar chomhpháirteanna agus ar aonaid theicniúla ar leithligh atá faoi réir a gceadaithe i gcomhréir leis an Rialachán seo, chomh maith leis na ceanglais maidir le faireachas margaidh ar pháirteanna agus ar threalamh i gcomhair feithiclí den sórt sin. Airteagal 2

Raon Feidhme 1.Beidh feidhm ag an Rialachán seo maidir le mótarfheithiclí de chatagóir M agus de chatagóir N agus maidir lena gcuid leantóirí de chatagóir O atá ceaptha lena n-úsáid ar bhóithre poiblí, lena n-áirítear na feithiclí agus na leantóirí sin a bhfuil céim amháin nó níos mó ina ndearadh agus ina dtógáil, agus beidh feidhm aige freisin maidir le córais, comhpháirteanna agus aonaid theicniúla ar leithligh, agus maidir le páirteanna agus trealamh, arna ndearadh agus arna dtógáil le haghaidh feithiclí agus leantóirí den sórt sin. 2.Níl feidhm ag an Rialachán seo maidir leis na feithiclí seo a leanas: (a)feithiclí talmhaíochta agus foraoiseachta, mar atá sainmhínithe i Rialachán (AE) Uimh. 167/2013 ó Pharlaimint na hEorpa agus ón gComhairle; (b)feithiclí dhá nó trí roth agus cuadrothair, mar atá sainmhínithe i Rialachán (AE) Uimh. 168/2013 ó Pharlaimint na hEorpa agus ón gComhairle. (c)feithiclí a úsáidtear ar raonta. 3.I gcás na bhfeithiclí agus an innealra seo a leanas, féadfaidh an monaróir iarratas a dhéanamh ar chineálcheadú nó ar cheadú feithicle aonair faoin Rialachán seo, ar choinníoll go gcomhlíonann na feithiclí sin ceanglais shubstainteacha an Rialacháin seo: (a) feithiclí atá deartha agus tógtha lena n-úsáid go príomha ar láithreáin tógála nó i gcairéil, nó i saoráidí calafoirt nó aerfoirt; (b)feithiclí atá deartha agus tógtha lena n-úsáid ag na seirbhísí armtha, ag seirbhísí cosanta sibhialta, ag seirbhísí dóiteáin agus ag fórsaí atá freagrach as an ord poiblí a choimeád; (c)aon fheithicil fhéinghluaiste atá deartha agus tógtha go sonrach chun obair a dhéanamh agus nach bhfuil, toisc saintréithe a tógála, oiriúnach chun paisinéirí ná earraí a iompar. 4.I gcás na bhfeithiclí seo a leanas, féadfaidh an monaróir iarratas a dhéanamh ar cheadú feithicle aonair faoin Rialachán seo: (a)feithiclí atá ceaptha go heisiach le haghaidh rásaíocht ar bhóithre; (b)fréamhshamhlacha feithiclí a úsáidtear ar an mbóthar faoi fhreagracht monaróra chun clár trialach áirithe a fheidhmiú ar choinníoll gur dearadh agus gur tógadh go sonrach iad chun na críche sin. Airteagal 3

Sainmhínithe Chun críocha an Rialacháin seo, beidh feidhm ag na sainmhínithe seo a leanas:

(1)ciallaíonn 'cineálcheadú' an nós imeachta trína ndeimhníonn údarás cineálcheadaithe go gcomhlíonann cineál feithicle, cineál córais, cineál comhpháirte nó cineál aonaid theicniúil ar leithligh na forálacha riaracháin ábhartha agus na ceanglais theicniúla ábhartha; (2)ciallaíonn 'faireachas margaidh' na gníomhaíochtaí agus na bearta a dhéanann na húdaráis um fhaireachas margaidh, lena áirithiú go gcomhlíonann feithiclí, comhpháirteanna nó aonaid theicniúla ar leithligh, chomh maith le páirteanna agus trealamh a chuirtear ar fáil ar an margadh, na ceanglais atá leagtha amach i reachtaíocht ábhartha an Aontais agus nach bhfuil siad ina mbaol do shláinte, do shábháilteacht ná d’aon ghné eile de chosaint an leasa phoiblí; (3)ciallaíonn 'feithicil' aon mhótarfheithicil nó a leantóir mar atá sainmhínithe i bpointe (10) agus i bpointe (11); (4)ciallaíonn 'córas' cóimeáil feistí arna gcur le chéile chun feidhm shonrach amháin nó níos mó a dhéanamh i bhfeithicil agus atá faoi réir cheanglais an Rialacháin seo nó faoi réir cheanglais aon cheann den na gníomhartha rialála atá liostaithe in Iarscríbhinn IV; (5)ciallaíonn 'comhpháirt' feiste atá ceaptha le bheith ina páirt d'fheithicil agus is féidir a chineálcheadú go neamhspleách ar an bhfeithicil sin agus atá faoi réir cheanglais an Rialacháin seo nó faoi réir cheanglais aon cheann den na gníomhartha rialála atá liostaithe in Iarscríbhinn IV; (6)ciallaíonn 'aonad teicniúil ar leithligh' feiste atá ceaptha le bheith ina páirt d'fheithicil is féidir a chineálcheadú ar leithligh, ach ar cineálcheadú é sin nach mbaineann ach le cineál sonraithe feithicle amháin nó níos mó, agus atá faoi réir cheanglais an Rialacháin seo nó faoi réir cheanglais aon cheann den na gníomhartha rialála atá liostaithe in Iarscríbhinn IV; (7)ciallaíonn 'páirteanna' earraí a úsáidtear chun feithicil a chóimeáil, a dheisiú agus a chothabháil, mar aon le páirteanna spártha; (8)ciallaíonn 'trealamh' aon earraí, seachas páirteanna, is féidir a chur le feithicil nó a shuiteáil ar fheithicil; (9)ciallaíonn 'monaróir' duine nádúrtha nó dlítheanach atá freagrach as gach gné de chineálcheadú feithicle, córais, comhpháirte nó aonaid theicniúil ar leithligh, nó as an gceadú feithicle aonair, nó as an bpróiseas údaraithe le haghaidh páirteanna agus trealaimh, as comhréireacht táirgeachta a áirithiú agus as cúrsaí faireachais margaidh i dtaobh na feithicle, an chórais, na comhpháirte, an aonaid theicniúil ar leithligh, na páirte nó an trealaimh sin atá táirgthe, is cuma cé acu atá nó nach bhfuil an duine sin rannpháirteach go díreach i ngach céim de dhearadh agus de thógáil na feithicle, an chórais, na comhpháirte nó an aonaid theicniúil ar leithligh lena mbaineann; (10)ciallaíonn 'mótarfheithicil' aon fheithicil chumhachtthiomáinte atá deartha agus tógtha le gluaiseacht uaithi féin, ag a bhfuil ceithre roth ar a laghad, atá iomlán, lánchríochnaithe nó neamhiomlán, agus ar mó ná 25 km/h a huasluas dearaidh; (11)ciallaíonn 'leantóir' aon fheithicil neamhfhéinghluaiste ar rothaí atá deartha agus tógtha le bheith tarraingthe ag mótarfheithicil; (12)ciallaíonn 'údarás ceadaithe' údarás Ballstáit, ar thug an Ballstát sin fógra don Choimisiún faoi, atá inniúil maidir le gach gné de chineálcheadú feithicle, córais, comhpháirte nó aonaid theicniúil ar leithligh nó leis an gceadú feithicle aonair, maidir leis an bpróiseas údaraithe i gcomhair páirteanna agus trealaimh, maidir le deimhnithe ceadaithe a eisiúint agus, más iomchuí, iad a tharraingt siar nó a dhiúltú, maidir le gníomhú mar phointe teagmhála d’údaráis ceadaithe na mBallstát eile, maidir leis na seirbhísí teicniúla a ainmniú agus maidir lena áirithiú go gcomhlíonfar na hoibleagáidí atá ar an monaróir i leith comhréireachta táirgeachta; (13)ciallaíonn 'údarás um fhaireachas margaidh' an túdarás náisiúnta atá freagrach as faireachas margaidh a dhéanamh ar chríoch an Bhallstáit; (14)ciallaíonn 'údarás náisiúnta' údarás ceadaithe nó aon údarás eile a bhfuil baint aige le faireachas margaidh, rialú teorann nó clárú i mBallstát, agus atá freagrach as na nithe sin, i ndáil le feithiclí, córais, comhpháirteanna, aonaid theicniúla ar leithligh, páirteanna ar leithligh nó trealamh ar leithligh; (15)ciallaíonn 'cur ar an margadh' feithicil, córas, comhpháirt, aonad teicniúil ar leithligh, páirt nó trealamh a chur ar fáil den chéad uair san Aontas; (16)ciallaíonn 'clárú' údarú riaracháin buan nó sealadach a thabhairt le feithicil a chur i seirbhís i dtrácht bóthair, lena n-áirítear an fheithicil a shainaithint agus sraithuimhir a eisiúint di; (17)ciallaíonn 'cur i seirbhís' an chéadúsáid san Aontas, chun na críche dar ceapadh iad, a bhaintear as feithicil, córas, comhpháirt, aonad teicniúil ar leithligh, páirt nó trealamh; (18)ciallaíonn 'oibreoir eacnamaíoch' an monaróir, ionadaí an mhonaróra, an tallmhaireoir nó an dáileoir; (19)ciallaíonn 'cineálcheadú feithicle ina hiomláine' an nós imeachta trína ndeimhníonn údarás ceadaithe go gcomhlíonann cineál feithicle atá neamhiomlán, iomlán nó lánchríochnaithe na forálacha riaracháin ábhartha agus na ceanglais theicniúla ábhartha; (20)ciallaíonn 'cineálcheadú ilchéimneach' an nós imeachta trína ndeimhníonn údarás ceadaithe amháin nó níos mó go gcomhlíonann cineál feithicle atá neamhiomlán nó lánchríochnaithe, ag brath ar staid críochnaithe na feithicle, na forálacha riaracháin ábhartha agus na ceanglais theicniúla ábhartha;

(21)ciallaíonn 'feithicil neamhiomlán' aon fheithicil ar a bhfuil céim críochnaithe amháin eile ar a laghad de dhíth chun ceanglais theicniúla ábhartha an Rialacháin seo agus na ngníomhartha rialála atá liostaithe in Iarscríbhinn IV a chomhlíonadh; (22)ciallaíonn 'cineálcheadú AE' an nós imeachta trína ndeimhníonn údarás ceadaithe go gcomhlíonann cineál feithicle, cineál córais, cineál comhpháirte nó cineál aonaid theicniúil ar leithligh forálacha riaracháin ábhartha agus ceanglais theicniúla ábhartha an Rialacháin seo agus na ngníomhartha rialála atá liostaithe in Iarscríbhinn IV; (23)ciallaíonn 'deimhniú ar chineálcheadú' an doiciméad trína ndeimhníonn an túdarás ceadaithe go hoifigiúil go bhfuil cineál feithicle, córais, comhpháirte nó aonaid theicniúil ar leithligh cineálcheadaithe; (24)ciallaíonn 'ionadaí monaróra' aon duine nádúrtha nó dlítheanach atá bunaithe san Aontas agus atá ceaptha go hiomchuí ag an monaróir chun a bheith ina ionadaí thar ceann an mhonaróra os comhair an údaráis ceadaithe nó os comhair an údaráis um fhaireachas margaidh agus chun gníomhú thar ceann an mhonaróra i leith ábhair atá cumhdaithe ag an Rialachán seo; (25)ciallaíonn 'allmhaireoir' duine nádúrtha nó dlítheanach atá bunaithe san Aontas a dhéanann feithicil, córas, comhpháirt, aonad teicniúil ar leithligh, páirt nó trealamh a monaraíodh i dtríú tír a chur ar an margadh; (26)ciallaíonn 'cineálcheadú náisiúnta' an nós imeachta trína ndeimhníonn údarás ceadaithe go gcomhlíonann cineál feithicle, córais, comhpháirte nó aonaid theicniúil ar leithligh na forálacha riaracháin ábhartha agus na ceanglais theicniúla ábhartha atá leagtha síos i ndlí náisiúnta Ballstáit, ar ceadú é a bhfuil a bhailíocht teoranta do chríoch an Bhallstáit sin; (27)ciallaíonn 'deimhniú comhréireachta' an doiciméad atá leagtha amach in Iarscríbhinn IX a eisíonn an monaróir, lena ndeimhnítear go bhfuil feithicil arna táirgeadh i gcomhréir leis an gcineál feithicle atá ceadaithe; (28)ciallaíonn 'dáileoir' déileálaí nó aon duine eile nádúrtha nó dlítheanach sa slabhra sólathair, seachas an monaróir agus an tallmhaireoir, a chuireann feithicil, córas, comhpháirt, aonad teicniúil ar leithligh, páirt nó trealamh ar fáil ar an margadh; (29)ciallaíonn 'cur ar fáil ar an margadh' aon soláthar feithicle, córais, comhpháirte, aonaid theicniúil ar leithligh, páirte nó trealaimh lena ndáileadh nó lena n-úsáid ar an margadh, mar chuid de ghníomhaíocht tráchtála, bíodh sé sin ar íocaíocht nó saor in aisce; (30)ciallaíonn 'cineálcheadú céim ar chéim' an nós imeachta lena mbailítear le chéile, céim ar chéim, tacar iomlán na ndeimhnithe ar chineálcheadú AE do na córais, do na comhpháirteanna agus do na haonaid theicniúla ar leithligh ar cuid d'fheithicil iad, agus as a leanann, ag an gcéim dheiridh, cineálcheadú feithicle ina hiomláine; (31)ciallaíonn 'cineálcheadú aonchéime' an nós imeachta trína ndeimhníonn údarás ceadaithe, in aon oibríocht amháin, go gcomhlíonann cineál feithicle, córais, comhpháirte nó aonaid theicniúil ar leithligh ina iomláine na forálacha riaracháin ábhartha agus na ceanglais theicniúla ábhartha; (32)ciallaíonn 'cineálcheadú measctha' cineálcheadú céim ar chéim dár baineadh amach cineálcheadú córais amháin nó níos mó le linn chéim dheiridh cheadú na feithicle ina hiomláine, gan gá le deimhnithe ar chineálcheadú AE a eisiúint le haghaidh na gcóras sin; (33)ciallaíonn 'feithicil lánchríochnaithe' feithicil ar toradh í ar chineálcheadú ilchéimneach agus a chomhlíonann ceanglais theicniúla ábhartha an Rialacháin seo agus na ngníomhartha rialála atá liostaithe in Iarscríbhinn IV; (34)ciallaíonn 'feithicil iomlán' feithicil nach bhfuil críochnú de dhíth uirthi chun ceanglais theicniúla ábhartha an Rialacháin seo agus na ngníomhartha rialála atá liostaithe in Iarscríbhinn IV a chomhlíonadh; (35)ciallaíonn 'cineál feithicle' catagóir áirithe feithiclí ag a bhfuil na bunchritéir atá sonraithe i gCuid B d'Iarscríbhinn II, ar a laghad, agus inar féidir malartuithe agus leaganacha dá dtagraítear a chuimsiú; (36)ciallaíonn 'seirbhís theicniúil' eagraíocht nó comhlacht arna ainmniú ag údarás ceadaithe ina saotharlann tástála chun tástálacha a dhéanamh, nó ina comhlacht measúnaithe comhréireachta chun an measúnú tosaigh agus tástálacha nó cigireachtaí eile a dhéanamh; (37)ciallaíonn 'bonnfheithicil' aon fheithicil a úsáidtear ag an gcéim thosaigh de chineálcheadú ilchéimneach; (38)ciallaíonn 'cineálcheadú córais' an nós imeachta trína ndeimhníonn údarás ceadaithe go gcomhlíonann córas na forálacha riaracháin ábhartha agus na ceanglais theicniúla ábhartha; (39)ciallaíonn 'cineálcheadú aonaid theicniúil ar leithligh' an nós imeachta trína ndeimhníonn údarás ceadaithe go gcomhlíonann aonad teicniúil ar leithligh na forálacha riaracháin ábhartha agus na ceanglais theicniúla ábhartha maidir le ceann amháin nó níos mó de na cineálacha feithiclí a shonraítear; (40)ciallaíonn 'cineálcheadú comhpháirte' an nós imeachta trína ndeimhníonn údarás ceadaithe go gcomhlíonann comhpháirt, go neamhspleách ar fheithicil, na forálacha riaracháin ábhartha agus na ceanglais theicniúla ábhartha;

(41)ciallaíonn 'modh fíorúil tástála' ionsamhlúcháin ar ríomhaire, lena n-áirítear ríomhanna, le léiriú go gcomhlíonann feithicil, córas, comhpháirt nó aonad teicniúil ar leithligh ceanglais theicniúla gnímh rialála atá liostaithe in Iarscríbhinn IV gan gá le feithicil fhisiciúil, córas fisiciúil, comhpháirt fhisiciúil nó aonad teicniúil ar leithligh fisiciúil a úsáid; (42)ciallaíonn 'ceadú feithicle aonair' an nós imeachta trína ndeimhníonn údarás ceadaithe go gcomhlíonann feithicil áirithe, bíodh sí uathúil nó ná bíodh, na forálacha riaracháin ábhartha agus na ceanglais theicniúla ábhartha le haghaidh ceadú feithicle aonair AE agus le haghaidh ceadú feithicle aonair náisiúnta; (43)ciallaíonn 'feithicil ceann sraithe' feithicil ar cuid de stoc í agus nach féidir a chur ar fáil ar an margadh, a chlárú ná a chur i seirbhís, nó nach féidir sin a dhéanamh a thuilleadh, de thoradh teacht i bhfeidhm ceanglas teicniúil nua nár cineálcheadaíodh ina leith í; (44)ciallaíonn 'ceanglais mhalartacha' forálacha riaracháin agus ceanglais theicniúla a bhfuil sé d’aidhm leo a áirithiú gurb ann do leibhéal sábháilteachta feidhmiúla, leibhéal cosanta comhshaoil agus leibhéal sábháilteachta ceirde atá coibhéiseach a mhéid is féidir go praiticiúil leis an leibhéal dá bhforáiltear i gceann amháin nó níos mó de na gníomhartha rialála atá liostaithe in Iarscríbhinn IV; (45)ciallaíonn 'páirteanna spártha' earraí atá le suiteáil i bhfeithicil nó ar fheithicil chun ionad páirteanna bunaidh den fheithicil sin a ghabháil, lena n-áirítear earraí a bhfuil gá leo chun an fheithicil a úsáid, cé is moite de bhreosla; (46)ciallaíonn 'faisnéis faoi dheisiú agus faoi chothabháil feithiclí' an fhaisnéis ar fad is gá chun diagnóisiú, seirbhísiú, iniúchadh, faireachán tréimhsiúil, deisiú, athchlárú nó atúsú a dhéanamh ar fheithicil agus chun páirteanna agus trealamh a fheistiú ar fheithicil chomh maith, ar faisnéis í a sholáthraíonn an monaróir dá dhéileálaithe údaraithe agus dá dheisitheorí údaraithe, lena n-áirítear gach leasú agus forlíonadh iardain ar an bhfaisnéis sin; (47)ciallaíonn 'oibreoir neamhspleách' duine nádúrtha nó dlítheanach, seachas déileálaí údaraithe nó deisitheoir údaraithe, atá páirteach go díreach nó go hindíreach i ndeisiú agus i gcothabháil feithiclí, lena n-áirítear deisitheoirí, monaróirí nó dáileoirí trealaimh dheisiúcháin, uirlisí nó páirteanna spártha, foilsitheoirí faisnéise teicniúla, clubanna gluaisteán, oibreoirí cabhrach ar thaobh an bhóthair, oibreoirí a thairgeann seirbhísí iniúchta agus tástála, oibreoirí a thairgeann oiliúint do shuiteálaithe, do mhonaróirí agus do dheisitheoirí trealaimh le haghaidh feithiclí breosla ailtéarnaigh; ina theannta sin, ciallaíonn sé deisitheoirí, déileálaithe nó dáileoirí údaraithe atá rannpháirteach i gcóras dáiliúcháin monaróra feithicle áirithe sa mhéid go bhfuil siad ag soláthar seirbhísí deisithe agus cothabhála le haghaidh feithiclí nach bhfuil siad rannpháirteach i gcóras dáiliúcháin mhonaróir na feithicle ina dtaobh; (48)ciallaíonn 'deisitheoir údaraithe' duine nádúrtha nó dlítheanach a sholáthraíonn seirbhísí deisithe agus cothabhála le haghaidh feithiclí agus a oibríonn laistigh de chóras dáiliúcháin an mhonaróra; (49)ciallaíonn 'deisitheoir neamhspleách' duine nádúrtha nó dlítheanach a sholáthraíonn seirbhísí deisithe agus cothabhála le haghaidh feithiclí agus nach n-oibríonn laistigh de chóras dáiliúcháin an mhonaróra; (50)ciallaíonn 'faisnéis dhiagnóiseach ar bord (DAB) feithicle' an fhaisnéis a bhaineann le córas atá ar bord feithicle nó atá ceangailte d'inneall, agus atá in ann mífheidhm a bhrath agus, nuair is féidir sin, an mhífheidhm a thabhairt le fios le córas foláirimh, an réimse a shainaithint inar dealraitheach an mhífheidhm a bheith trí bhíthin faisnéis a stóráiltear i gcuimhne ríomhaire, agus an fhaisnéis sin a chur in iúl go seachtrach; (51)ciallaíonn 'feithicil a tháirgtear i sraitheanna beaga' cineál feithicle nach sáraíonn an líon aonad de a chuirtear ar fáil ar an margadh, a chláraítear nó a chuirtear i seirbhís na teorainneacha cainníochtúla bliantúla atá leagtha síos in Iarscríbhinn XII; (52)ciallaíonn 'feithicil shainchuspóireach' feithicil de chatagóirí M, N nó O ag a bhfuil sainghnéithe teicniúla sonracha chun feidhm a dhéanamh a dteastaíonn córacha speisialta nó trealamh speisialta lena haghaidh; (53)ciallaíonn 'leathleantóir' feithicil a tharraingítear, a bhfuil a hacastóir(í) suite taobh thiar de mheáchanlár na feithicle (má tá ualach cothrom inti), agus a bhfuil feiste ceangailte ina trealamh aici lenar féidir fórsaí cothrománacha agus ingearacha a thraschur chuig an bhfeithicil atá á tharraingt. (54)ciallaíonn 'comhlacht creidiúnaithe náisiúnta' an taon chomhlacht i mBallstát a dhéanann creidiúnú agus a bhfuil údarás aige chuige sin ón Stát, mar atá leagtha síos in Airteagal 2(11) de Rialachán (CE) Uimh. 765/2008; (55)ciallaíonn 'measúnú ar an láthair' fíorú arna dhéanamh ag an údarás cineálcheadaithe in áitreabh na seirbhíse teicniúla nó in áitreabh ceann dá fochonraitheoirí nó dá fochuideachtaí; (56)ciallaíonn 'measúnú faireachais ar an láthair' gnáthmheasúnú tréimhsiúil ar an láthair nach é an measúnú ar an láthair a dhéantar don chéad ainmniúchán é ná an measúnú ar an láthair a dhéantar d'athnuachan an ainmniúcháin; Airteagal 4

Catagóirí feithiclí 1.Chun críocha an Rialacháin seo, beidh feidhm ag na catagóirí feithiclí seo a leanas: (a)Cuimsíonn catagóir M mótarfheithiclí atá deartha agus tógtha go príomha le daoine agus a gcuid bagáiste a iompar, mar atá: (i)Catagóir M1:mótarfheithiclí nach bhfuil níos mó ná ocht gcinn d'ionaid suí iontu de bhreis ar ionad suí an tiománaí agus gan spás do phaisinéirí ina seasamh. Féadfaidh an líon ionad suí a theorannú sa dóigh nach bhfuil ach ionad suí an tiománaí ann;

(ii)Catagóir M2:mótarfheithiclí ina bhfuil níos mó ná ocht gcinn d'ionaid suí de bhreis ar ionad suí an tiománaí agus nach mó ná 5 thona a n-uasmhais. Féadfaidh spás do phaisinéirí ina seasamh a bheith sna feithiclí seo; (iii)Catagóir M3:mótarfheithiclí ina bhfuil níos mó ná ocht gcinn d'ionaid suí de bhreis ar ionad suí an tiománaí agus ar mó ná 5 thona a n-uasmhais. Féadfaidh spás do phaisinéirí ina seasamh a bheith sna feithiclí seo. (b)Cuimsíonn catagóir N mótarfheithiclí atá deartha agus tógtha go príomha le hearraí a iompar, mar atá: (i)Catagóir N1:mótarfheithiclí nach mó ná 3.5 tona a n-uasmhais; (ii)Catagóir N2:mótarfheithiclí ar mó ná 3.5 tona a n-uasmhais ach nach mó ná 12 thona í; (iii)Catagóir N3:mótarfheithiclí ar mó ná 12 thona a n-uasmhais. (c)Cuimsíonn catagóir O leantóirí atá deartha agus tógtha le hearraí nó le daoine a iompar, agus le cóiríocht a thabhairt do dhaoine chomh maith, mar atá: (i)Catagóir O1:leantóirí nach mó ná 0.75 tona a n-uasmhais; (ii)Catagóir O2:leantóirí ar mó ná 0,75 tona a n-uasmhais ach nach mó ná 3,5 dtona í; (iii)Catagóir O3:leantóirí ar mó ná 3,5 tona a n-uasmhais ach nach mó ná 10 dtona í; (iv)Catagóir O4:leantóirí ar mó ná 10 dtona a n-uasmhais. 2.Na critéir le haghaidh feithiclí, cineálacha feithiclí, malartuithe agus leaganacha a chatagóiriú, tá siad sonraithe in Iarscríbhinn II. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 88 chun Iarscríbhinn II a leasú maidir le catagóiriú fochatagóirí feithiclí, cineálacha feithiclí agus cineálacha cabhalra chun í a oiriúnú don dul chun cinn teicniúil. CAIBIDIL II

OIBLEAGÁIDÍ GINEARÁLTA Airteagal 5

Ceanglais ghinearálta shubstainteacha 1.Comhlíonfaidh feithiclí, córais, comhpháirteanna agus aonaid theicniúla ar leithligh ceanglais na ngníomhartha rialála atá liostaithe in Iarscríbhinn IV. 2.Cumhachtófar don Choimisiún gníomhartha tarmligthe a ghlacadh i gcomhréir le hAirteagal 88 chun Iarscríbhinn IV a leasú chun forbairtí teicneolaíochta agus rialála a chur san áireamh trí thagairtí do ghníomhartha rialála a thabhairt isteach agus a thabhairt cothrom le dáta, ar gníomhartha iad ina bhfuil na ceanglais nach mór d'fheithiclí, do chórais, do chomhpháirteanna agus d'aonaid theicniúla ar leithligh a chomhlíonadh. Airteagal 6

Oibleagáidí na mBallstát 1.Déanfaidh na Ballstáit na húdaráis ceadaithe agus na húdaráis um fhaireachas margaidh a bhunú agus a cheapadh. Tabharfaidh na Ballstáit fógra don Choimisiún faoi bhunú agus faoi cheapadh na n-údarás sin. Áireofar san fhógra sin ainm na n-údarás sin, a seoltaí, lena n-áirítear a seoltaí ríomhphoist, agus a n-inniúlachtaí. Foilseoidh an Coimisiún ar a shuíomh gréasáin liosta de na húdaráis ceadaithe agus de na húdaráis um fhaireachas margaidh, mar aon lena gcuid sonraí.

2.Is iad na feithiclí, na córais, na comhpháirteanna agus na haonaid theicniúla ar leithligh sin a chomhlíonann na ceanglais atá leagtha amach sa Rialachán seo, agus iad sin amháin, a cheadóidh na Ballstáit a chur ar an margadh, a chlárú nó a chur i seirbhís. 3.Ní chuirfidh na Ballstáit toirmeasc, srian ná bac ar fheithiclí, ar chórais, ar chomhpháirteanna ná ar aonaid theicniúla ar leithligh a chomhlíonann na ceanglais atá leagtha amach sa Rialachán seo a chur ar an margadh, a chlárú nó a chur i seirbhís, ach amháin sna cásanna dá bhforáiltear in Airteagal 52. De mhaolú ar an riail sin, níl sé d'oibleagáid ar na Ballstáit cead a thabhairt feithiclí atá cineálcheadaithe i gcomhréir leis an Rialachán seo, ach a sháraíonn na toisí comhchuibhithe atá leagtha síos in Iarscríbhinn I de Threoir 96/53/CE cur ar an margadh, a chlárú nó a chur i seirbhís. 4.Déanfaidh na Ballstáit faireachas margaidh agus rialuithe a eagrú agus a chur i gcrích ar fheithiclí, ar chórais, ar chomhpháirteanna agus ar aonaid theicniúla ar leithligh a thagann isteach sa mhargadh, i gcomhréir le Caibidil III de Rialachán (CE) Uimh. 765/2008. 5.Déanfaidh na Ballstáit na bearta is gá chun go bhféadfaidh údaráis um fhaireachas margaidh, má mheasann siad go bhfuil sé riachtanach agus iomchuí, bheith i dteideal dul isteach in áitreabh oibreoirí eacnamaíocha agus samplaí d'fheithiclí, de chórais, de chomhpháirteanna agus d'aonaid theicniúla ar leithligh atá riachtanach chun críocha tástála comhlíontachta a ghabháil. 6.Déanfaidh na Ballstáit athbhreithniú agus measúnú go tráthrialta ar fheidhmiú a gcuid gníomhaíochtaí cineálcheadaithe. Déanfar na hathbhreithnithe agus na measúnuithe sin gach ceithre bliana ar a laghad agus cuirfear a dtorthaí in iúl do na Ballstáit eile agus don Choimisiún. Déanfaidh an Ballstát lena mbaineann achoimre ar na torthaí a chur ar fáil don phobal, an líon cineálcheaduithe a deonaíodh agus sainaithint na monaróirí i gceist go háirithe. 7.Déanfaidh na Ballstáit athbhreithniú agus measúnú go tráthrialta ar fheidhmiú a gcuid gníomhaíochtaí faireachais. Déanfar na hathbhreithnithe agus na measúnuithe sin gach ceithre bliana ar a laghad agus cuirfear a dtorthaí in iúl do na Ballstáit eile agus don Choimisiún. Cuirfidh an Ballstát lena mbaineann achoimre de na torthaí ar fáil don phobal. Airteagal 7

Oibleagáidí na n-údarás ceadaithe 1.Is iad na feithiclí, na córais, na comhpháirteanna agus na haonaid theicniúla ar leithligh sin a chomhlíonann ceanglais an Rialacháin seo, agus iad sin amháin, a cheadóidh na húdaráis ceadaithe. 2.Feidhmeoidh na húdaráis cineálcheadaithe a gcuid dualgas go neamhspleách agus go neamhchlaonta. Urramóidh siad an rúndacht i gcás inar gá chun rúin thráchtála a chosaint faoi réir an oibleagáid atá leagtha síos in Airteagal 9(3) chun leasanna na n-úsáideoirí san Aontas a chosaint. 3.Aon Bhallstát ina bhfuil níos mó ná údarás ceadaithe amháin atá freagrach as ceadú feithiclí, lena n-áirítear ceadú feithicle aonair, ainmneoidh sé údarás cineálcheadaithe aonair a bheidh freagrach as faisnéis a mhalartú le húdaráis ceadaithe na mBallstát eile agus as na hoibleagáidí atá leagtha síos i gCaibidil XV den Rialachán seo a chomhlíonadh. Comhoibreoidh údaráis ceadaithe laistigh de Bhallstát le chéile trí fhaisnéis atá ábhartha dá ról agus dá bhfeidhmeanna a chomhroinnt. 4.I gcás ina gcuirfear údarás ceadaithe ar an eolas i gcomhréir le hAirteagal 8(5), Airteagal 9(5), Airteagal 52(4), nó Airteagal 54 déanfaidh sé gach beart is gá chun an ceadú a deonaíodh a athbhreithniú agus, más iomchuí, an ceadú a cheartú nó a tharraingt siar de réir chúiseanna agus thromchúis na himeachta ó na sonraí. 5.Féadfaidh an Coimisiún gníomhartha cur chun feidhme a ghlacadh chun critéir chomhchoiteanna a leagan síos chun údaráis ceadaithe a cheapadh, a athbhreithniú agus a mheasúnú ar an leibhéal náisiúnta. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 87(2). Airteagal 8

Oibleagáidí na n-údarás um fhaireachas margaidh 1.Déanfaidh údaráis um fhaireachas margaidh seiceáil rialta le fíorú go bhfuil feithiclí, córas, comhpháirteanna agus aonaid theicniúla ar leithligh ag comhlíonadh na gceanglas atá leagtha amach sa Rialachán agus déanfaidh siad fíorú ar chirte na gcineálcheadaithe. Beidh scála na seiceálacha sin leordhóthanach, agus déanfar iad trí bhíthin seiceálacha ar dhoiciméid agus tástálacha fíorthiomána agus saotharlainne le samplaí atá suntasach ó thaobh staidrimh de. Agus na húdaráis um fhaireachas margaidh ag déanamh amhlaidh, cuirfidh siad prionsabail sheanbhunaithe measúnaithe riosca, gearán agus faisnéise eile san áireamh. 2.Aon doiciméid agus faisnéis a mheasann údaráis um fhaireachas margaidh a bheith riachtanach lena ngníomhaíochta a dhéanamh, cuirfidh siad ceanglas ar oibreoirí iad a chur ar fáil. 3.I gcás feithiclí, córais, comhpháirteanna agus aonaid theicniúla ar leithligh atá cineálcheadaithe, tabharfaidh na húdaráis um fhaireachas margaidh aird chuí ar na deimhnithe comhréireachta a chuirfidh oibreoirí eacnamaíocha faoina mbráid. 4.Déanfaidh na húdaráis um fhaireachas margaidh bearta iomchuí chun úsáideoirí ar a gcríocha a chur ar an airdeall, laistigh de thréimse ama leordhóthanach, maidir le guaiseacha a bheidh shainaitheanta acu agus a bhaineann le haon fheithicil, córas, comhpháirt nó aonad teicniúil ar leithligh ionas go gcoscfar nó go laghdófar an riosca go dtarlóidh díobháil nó damáiste de shaghas eile. Comhoibreoidh na húdaráis um fhaireachas margaidh le hoibreoirí eacnamaíocha maidir le gníomhartha a d'fhéadfadh cosc a chur ar rioscaí nó rioscaí a laghdú i dtaca le feithiclí, córais, comhpháirteanna agus aonaid theicniúla ar leithligh arna gcur ar fáil ag na hoibreoirí sin.

5.Nuair a chinnfidh na húdaráis um fhaireachas margaidh i mBallstát amháin feithicil, córas, comhpháirt agus aonad teicniúil ar leithligh i gcomhréir le hAirteagal 49(5) a tharraingt siar ón margadh, cuirfidh siad an méid sin in iúl don oibreoir eacnamaíoch agus don údarás cineálcheadaithe ábhartha más infheidhme. 6.Déanfaidh na húdaráis um fhaireachas margaidh a gcuid dualgas go neamhspleách agus go neamhchlaonta. Urramóidh siad an rúndacht i gcás inar gá chun rúin tráchtála a chosaint faoi réir na hoibleagáide atá leagtha síos in Airteagal 9(3) a mhéid is gá chun leasanna na n-úsáideoirí san Aontas Eorpach a chosaint. 7. Déanfaidh na Ballstáit athbhreithniú agus measúnuithe go tráthrialta ar fheidhmiú a gcuid gníomhaíochtaí faireachais. Déanfar na hathbhreithnithe agus na measúnuithe sin gach ceithre bliana ar a laghad agus cuirfear a dtorthaí in iúl do na Ballstáit eile agus don Choimisiún. Déanfaidh an Ballstát lena mbaineann achoimre ar na torthaí a chur ar fáil don phobal. 8.Comhordóidh údaráis um fhaireachas margaidh na mBallstát éagsúil a ngníomhaíochtaí faireachais margaidh, comhoibreoidh siad le chéile agus roinnfidh siad torthaí na ngníomhaíochtaí sin le chéile agus leis an gCoimisiún. Más iomchuí, socróidh na húdaráis um fhaireachas margaidh ar chomhroinnt na hoibre agus ar speisialú. 9.I gcás ina mbeidh níos mó ná údarás amháin freagrach as faireachas margaidh agus as rialuithe teorann seachtraí i mBallstát, comhoibreoidh na húdaráis sin le chéile, trí fhaisnéis atá ábhartha dá ról agus dá bhfeidhmeanna a chomhroinnt. 10.Féadfaidh an Coimisiún gníomhartha cur chun feidhme a ghlacadh chun critéir a leagan síos maidir le scála, raon feidhme agus minicíocht na seiceálacha fíoraithe comhlíontachta ar na samplaí arna dtógáil, dá dtagraítear i mír 1. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 87(2). Airteagal 9

Fíorú comhlíontachta ag an gCoimisiún agus

comhordú forfheidhmithe leis na Ballstáit 1. Eagróidh an Coimisiún, nó déanfaidh sé féin, nó cuirfidh sé á ndéanamh, ar scála leordhóthanach, tastálacha agus cigireachtaí ar fheithiclí, ar chórais, ar chomhpháirteanna nó ar aonaid theicniúla ar leithligh a chuirtear ar fáil ar an margadh d'fhonn a fhíorú go bhfuil na feithiclí, na córais, na comhpháirteanna nó na haonaid theicniúla ar leithligh sin i gcomhréir leis na cineálcheaduithe agus leis an reachtaíocht ábhartha agus d'fhonn cirte na gcineálcheaduithe a áirithiú. Féadfar na tástálacha agus na cigireachtaí sin a dhéanamh ar fheithiclí nua arna gcur ar fáil ag monaróirí nó ag an oibreoir eacnamaíoch, rud dá bhforáiltear i mír 2 thíos. Féadfar na tástálacha agus na cigireachtaí sin a dhéanamh ar fheithiclí cláraithe i gcomhaontú le sealbhóir clárúcháin na feithicle. 2.Monaróirí a bhfuil cineálcheadú acu nó na hoibreoirí eacnamaíocha, arna iarraidh sin, cuirfidh siad ar fáil don Choimisiún líon atá suntasach ó thaobh staidrimh de d'fheithiclí, córais, comhpháirteanna agus aonaid theicniúla ar leithligh, arna roghnú ag an gCoimisiún, atá ionadaíoch do na feithiclí, córais, comhpháirteanna agus aonaid theicniúla ar leithligh atá ar fáil lena gcur ar an margadh faoin gcineálcheadú sin. Cuirfear na feithiclí, na córais, na comhpháirteanna agus na haonaid theicniúla ar leithligh ar fáil lena dtástáil ag am, sa láthair agus ar feadh tréimhse a iarrfaidh an Coimisiún. 3.Chun críche an Coimisiún a chumasú an tástáil dá dtagraítear i mír 1 agus mír 2 a dhéanamh, cuirfidh na Ballstáit ar fáil don Choimisiún na sonraí go léir a bhaineann le cineálcheadú na feithicle, na gcóras, na gcomhpháirteanna agus na n-aonad teicniúil ar leithligh atá faoi réir tástáil fíoraithe comhlíontachta. Sna sonraí sin beidh ar a laghad an fhaisnéis atá sa deimhniú cineálcheadaithe agus sna ceangaltáin a ghabhann leis agus dá dtagraítear in Airteagal 26(1). Maidir le feithiclí a cheadaítear i gcomhréir leis an nós imeachta cineálcheadaithe céim ar chéim nó ilchéime, cuirfidh na Ballstáit ar fáil don Choimisiún an deimhniú cineálcheadaithe agus na ceangaltáin a ghabhann leis an deimhniú sin agus dá dtagraítear in Airteagal 26(1) i gcás cineálcheaduithe foluiteacha córas, comhpháirteanna agus aonad teicniúil ar leithligh. 4.Na sonraí a bheidh ag teastáil ó thríú pháirtithe chun tástáil fíoraithe comhlíontacha a dhéanamh, déanfaidh monaróirí feithiclí iad a phoibliú. Glacfaidh an Coimisiún gníomhartha cur chun feidhme chun na sonraí atá le poibliú agus na coinníollacha faoina ndéanfar poibliú den chineál sin a shainiú, faoi réir chosaint rúin tráchtála agus caomhnú sonraí pearsanta de bhun reachtaíocht an Aontais agus reachtaíocht náisiúnta. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 87(2). 5.I gcás ina suífidh an Coimisiún nach bhfuil na feithiclí a ndearnadh tástáil nó cigireacht orthu i gcomhréir leis na ceanglais cineálcheadaithe atá leagtha síos sa Rialachán seo nó in aon cheann de na gníomhartha rialála atá liostaithe in Iarscríbhinn IV nó gur deonaíodh cineálcheadú ar bhonn sonraí míchearta, ceanglóidh sé gan mhoill i gcomhréir le hAirteagal 54(8) ar an oibreoir eacnamaíoch ábhartha gach beart ceartaitheach is iomchuí a dhéanamh chun go gcomhlíonfaidh na feithiclí na ceanglais sin, nó déanfaidh sé bearta sriantacha, trí bhíthin ceangal a chur ar an oibreoir eacnamaíoch na feithiclí ábhartha a tharraingt siar ón margadh, nó iad a aisghlaoch laistigh de thréimhse réasúnta ama, de réir thromchúis na neamhchomhlíontachta arna suí. I gcás ina gcuirfidh na tástálacha agus na cigireachtaí cirte an chineálcheadaithe féin in amhras, déanfaidh an Coimisiún an túdarás nó na húdaráis lena mbaineann agus an Fóram um Mhalartú Faisnéise maidir le Forfheidhmiú a chur ar an eolas. Foilseoidh an Coimisiún tuarascáil ar thorthaí aon tástálacha fíoraithe comhlíontachta tar éis dó iad a dhéanamh. Airteagal 10

Fóram um Mhalartú Faisnéise maidir le Forfheidhmiú 1.Bunóidh an Coimisiún Fóram um Malartú Faisnéise maidir le Forfheidhmiú ('an Fóram') agus beidh sé ina chathaoirleach air. Beidh an Fóram sin comhdhéanta de chomhaltaí arna gceapadh ag na Ballstáit.

2.Comhordóidh an Fóram gréasán de na húdaráis náisiúnta atá freagrach as cineálcheadú agus faireachas margaidh. Ar a chúraimí comhairleacha beidh dea-chleachtas a chur chun cinn, faisnéis maidir le fadhbanna forfheidhme a mhalartú, comhar, dóigheanna agus uirlisí oibre a cheapadh, nós imeachta chun faisnéis a mhalartú go leictreonach a cheapadh, agus measúnú ar fhorfheidhmiú comhchuibhithe tionscnamh, pionós, agus cigireachtaí comhpháirteacha. 3.Cumhachtófar don Choimisiún gníomhartha tarmligthe a ghlacadh i gcomhréir le hAirteagal 88 chun comhdhéanamh, próiseas ceapacháin, modhanna oibre agus rialacha nósanna imeachta an Fhóraim a leagan síos. Airteagal 11

Oibleagáidí ginearálta monaróirí 1.Áiritheoidh an monaróir go bhfuil na feithiclí, na córais, na comhpháirteanna nó na haonaid theicniúla ar leithligh atá monaraithe aige agus atá curtha ar an margadh, nó atá curtha i seirbhís, áiritheoidh sé gur monaraíodh agus gur ceadaíodh i gcomhréir leis na ceanglais atá leagtha amach sa Rialachán seo iad. 2.I gcás cineálcheadú ilchéimneach, beidh an monaróir freagrach freisin as ceadú agus as comhréireacht táirgeachta na gcóras, na gcomhpháirteanna nó na n-aonad teicniúil ar leithligh a chuir sé leis an bhfeithicil ag céim a críochnaithe. Aon mhonaróir a mhodhnaíonn comhpháirteanna, córais nó aonaid theicniúla ar leithligh a ceadaíodh roimhe sin le linn céimeanna ní ba thúisce, is eisean a bheidh freagrach as ceadú agus as comhréireacht táirgeachta na gcomhpháirteanna, na gcóras agus na n-aonad teicniúil ar leithligh arna modhnú. Déanfaidh monaróir na céime níos túisce faisnéis a chur ar fáil do mhonaróir na céime ina diaidh faoi aon athrú a d'fhéadfadh difear a dhéanamh do chineálcheadú comhpháirte, do chineálcheadú córais nó do chineálcheadú aonaid theicniúil ar leithligh nó do chineálcheadú na feithicle ina hiomláine. Cuirfear an fhaisnéis sin ar fáil a luaithe a eiseofar an fadú nua ar chineálcheadú na feithicle ina hiomláine agus, ar a dhéanaí, ar an dáta a chuirfear tús le táirgeadh na feithicle neamhiomláine. 3.An monaróir a bhfuil modhnú déanta aige ar fheithicil neamhiomlán sa chaoi gurb incháilithe faoi chatagóir eile feithicle í, agus é de thoradh ar an modhnú sin go bhfuil na ceanglais a ndearnadh measúnú orthu cheana le linn céim cineálcheadaithe roimhe sin athraithe, is eisean a bheidh freagrach freisin as comhlíonadh na gceanglas is infheidhme maidir leis an gcatagóir feithicle dá gcáilíonn an fheithicil arna modhnú. 4.Chun críocha cineálcheadú AE, ceapfaidh monaróir atá bunaithe taobh amuigh den Aontas ionadaí aonair atá bunaithe laistigh den Aontas chun ionadaíocht a dhéanamh ar an monaróir os comhair an údaráis ceadaithe. Ina theannta sin, ceapfaidh an monaróir ionadaí aonair atá bunaithe laistigh den Aontas chun críocha faireachais margaidh, agus féadfaidh an tionadaí céanna a ceapadh chun críocha cineálcheadú AE a bheith san ionadaí sin. 5.Beidh an monaróir freagrach don údarás ceadaithe as gach gné den nós imeachta ceadaithe agus as comhréireacht táirgeachta a áirithiú, bíodh sé rannpháirteach i ngach céim de thógáil na feithicle, an chórais, na comhpháirte nó an aonaid theicniúil ar leithligh nó ná bíodh. 6.Bunóidh an monaróir nósanna imeachta lena áirithiú go bhfanfaidh táirgeadh sraithe feithiclí, córas, comhpháirteanna agus aonad teicniúil ar leithligh i gcomhréir leis an gcineál atá ceadaithe. 7.De bhreis ar an bpláta reachtúil atá greamaithe dá bhfeithiclí agus ar na marcanna cineálcheadaithe atá greamaithe dá gcomhpháirteanna nó dá n-aonaid theicniúla ar leithligh i gcomhréir le hAirteagal 36, déanfaidh an monaróir a ainm, a thrádainm cláraithe nó a thrádmharc cláraithe agus a sheoladh teagmhála san Aontas a lua ar na feithiclí, ar na comhpháirteanna nó ar na haonaid theicniúla ar leithligh dá chuid a chuirtear ar fáil ar an margadh, nó mura bhfuil sé sin indéanta, iad a lua ar an bpacáistíocht nó i ndoiciméad a ghabhann leis an gcomhpháirt nó leis an aonad teicniúil ar leithligh. Airteagal 12

Oibleagáidí monaróirí maidir lena bhfeithiclí, lena gcórais, lena gcomhpháirteanna, lena n-aonaid theicniúla ar leithligh nó lena bpáirteanna agus trealamh nach bhfuil i gcomhréir nó atá ina riosca tromchúiseach 1.Déanfaidh monaróir a mheasfaidh nach bhfuil feithicil, córas, comhpháirt, aonad teicniúil ar leithligh, páirt nó trealamh atá curtha ar an margadh nó atá curtha i seirbhís i gcomhréir leis an Rialachán seo nó gur ar bhonn sonraí míchearta a deonaíodh an cineálcheadú, déanfaidh sé na bearta iomchuí is gá láithreach chun an fheithicil, an córas, an chomhpháirt, an taonad teicniúil ar leithligh, an pháirt nó an trealamh a thabhairt chun comhréireachta, a tharraingt siar ón margadh nó a aisghlaoch, de réir mar is iomchuí. Cuirfidh an monaróir an túdarás ceadaithe a dheonaigh an ceadú ar an eolas láithreach agus go mion faoin neamhchomhréireacht agus faoi aon bhearta arna ndéanamh. 2.I gcás ina mbeidh an fheithicil, an córas, an chomhpháirt, an taonad teicniúil ar leithligh, an pháirt nó an trealamh ina riosca tromchúiseach, déanfaidh an monaróir faisnéis mhionsonraithe faoin neamhchomhréireacht agus faoi aon bhearta arna ndéanamh a chur ar fáil láithreach d'údaráis ceadaithe agus d'údaráis um fhaireachas margaidh na mBallstát ina bhfuil an fheithicil, an córas, an chomhpháirt, an taonad teicniúil ar leithligh, an pháirt nó an trealamh curtha ar fáil ar an margadh nó curtha i seirbhís. 3.Déanfaidh an monaróir an pacáiste faisnéise dá dtagraítear in Airteagal 24(4) a choimeád ar feadh tréimhse deich mbliana tar éis dó feithicil a chur ar an margadh agus ar feadh tréimhse cúig bliana tar éis dó córas, comhpháirt nó aonad teicniúil ar leithligh a chur ar an margadh. Déanfaidh monaróir na feithicle cóip de na deimhnithe comhréireachta dá dtagraítear in Airteagal 34 a choinneáil ar fáil do na húdaráis ceadaithe. 4.Ar iarratas réasúnaithe ó údarás náisiúnta, déanfaidh an monaróir cóip den deimhniú ar chineálcheadú AE nó den údarú dá dtagraítear in Airteagal 55(1) lena léirítear comhréireacht na feithicle, an chórais, na comhpháirte nó an aonaid theicniúil ar leithligh a chur ar fáil don údarás sin, tríd an údarás ceadaithe, i dteanga is féidir leis an údarás náisiúnta a thuiscint gan dua. Comhoibreoidh an monaróir, ar iarratas réasúnaithe ó údarás náisiúnta, leis an údarás sin maidir le haon ghníomhaíocht a dhéantar i gcomhréir le hAirteagal 20 de Rialachán (CE) Uimh. 765/2008 chun deireadh a chur leis na rioscaí a bhaineann leis an bhfeithicil, leis an gcóras, leis an gcomhpháirt, leis an aonad teicniúil ar leithligh, leis an bpáirt nó leis an trealamh atá curtha ar fáil ar an margadh aige. Airteagal 13

Oibleagáidí ionadaithe monaróra maidir le faireachas margaidh

1.Is é ionadaí an mhonaróra maidir le faireachas margaidh a dhéanfaidh na cúraimí a shonraítear sa sainordú a fuarthas ón monaróir. Leis an sainordú sin déanfar foráil maidir leis an ionadaí sin na nithe seo a leanas ar a laghad a dhéanamh: (a)rochtain a bheith aige ar an bpacáiste faisnéise dá dtagraítear in Airteagal 22 agus ar an deimhniú comhlíontachta dá dtagraítear in Airteagal 34 i dteanga de theangacha oifigiúla an Aontais. Déanfar an pacáiste faisnéise a chur ar fáil do na húdaráis ceadaithe ar feadh tréimhse deich mbliana tar éis feithicil a chur ar an margadh agus ar feadh tréimhse cúig bliana tar éis córas, comhpháirt nó aonad teicniúil ar leithligh a chur ar an margadh; (b)ar iarratas réasúnaithe ó údarás ceadaithe, gach faisnéis agus doiciméad is gá a chur ar fáil don údarás sin chun comhréireacht táirgeachta feithicle, córais, comhpháirte nó aonaid theicniúil ar leithligh a léiriú; (c)comhoibriú leis na húdaráis ceadaithe nó leis na húdaráis um fhaireachas margaidh, arna iarraidh sin dóibh, maidir le haon ghníomhaíocht a dhéantar chun deireadh a chur leis an riosca tromchúiseach a chothaíonn feithiclí, córais, comhpháirteanna, aonaid theicniúla ar leithligh, páirteanna nó trealamh atá cumhdaithe leis an sainordú a dhíchur; (d)an monaróir a chur ar an eolas gan mhoill maidir le gearáin agus tuarascálacha i dtaca le rioscaí, teagmhais amhrasta agus saincheisteanna a bhaineann le feithiclí, córais, comhpháirteanna aonaid theicniúla ar leith, páirteanna agus trealamh atá cumhdaithe ag an sainordú sin; (e)an sainordú sin a fhoirceannadh má ghníomhaíonn an monaróir ar neamhréir lena oibleagáidí faoin Rialachán seo. 2.Aon ionadaí monaróra a fhoircheannann sainordú ar na forais dá dtagraítear i bpointe (e) de mhír 1, cuirfidh sé sin in iúl láithreach don údarás cineálcheadaithe a dheonaigh an ceadú agus don Choimisiún. 3.Luafar na nithe seo a leanas sna mionsonraí a thugtar faoi athrú: (a)dáta foirceannaidh shainordú an ionadaí údaraithe imeachta agus dáta tosaigh shainordú ionadaí an mhonaróra inteachta; (b)an dáta nach bhféadfar uimhir aitheantais ionadaí monaróra imeachta a lua ina dhiaidh san fhaisnéis a sholáthraíonn an monaróir, lena n-áirítear aon ábhar fógraíochta; (c)aistriú doiciméad, lena n-áirítear gnéithe rúndachta agus cearta maoine; (d)an oibleagáid atá ar ionadaí an mhonaróra imeachta, tar éis don sainordú bheith istigh, gearáin nó tuairiscí faoi rioscaí agus teagmhais amhrasta a bhaineann le feithicil, córas, comhpháirt, aonad teicniúil ar leith, páirt nó trealamh a raibh sé ina ionadaí ainmnithe ina leith, gearáin nó tuairiscí den saghas sin a sheoladh chuig an monaróir nó chuig ionadaí an mhonaróra inteachta. Airteagal 14

Oibleagáidí allmhaireoirí 1.Ní chuirfidh an tallmhaireoir ar an margadh ach feithiclí, córais, comhpháirteanna nó aonaid theicniúla ar leithligh a bhfuil cineálcheadú AE nó cineálcheadú náisiúnta faighte acu, nó páirteanna nó trealamh a chomhlíonann ceanglais Rialachán (CE) Uimh. 765/2008. 2.Sula gcuirfear feithicil, córas, comhpháirt, nó aonad teicniúil ar leithligh atá cineálcheadaithe ar an margadh, fíoróidh an tallmhaireoir go bhfuil an pacáiste faisnéise dá dtagraítear in Airteagal 24(4) curtha i dtoll a chéile ag an údarás ceadaithe, agus go bhfuil ar an gcóras, ar an gcomhpháirt, nó ar an aonad teicniúil ar leithligh an marc cineálcheadaithe a cheanglaítear agus go gcomhlíonann na nithe sin Airteagal 11(7). I gcás feithicle, áiritheoidh an tallmhaireoir go bhfuil an deimhniú comhréireachta a cheanglaítear ag gabháil leis an bhfeithicil. 3.I gcás ina measfaidh an tallmhaireoir nach bhfuil feithicil, córas, comhpháirt nó aonad teicniúil ar leithligh i gcomhréir le ceanglais an Rialacháin seo, agus go háirithe i gcás ina measfaidh sé nach bhfreagraíonn siad dá gcineálcheadú, ní dhéanfaidh sé an fheithicil, an córas, an chomhpháirt ná an taonad teicniúil ar leithligh a chur ar an margadh, ní cheadóidh sé a gcur i seirbhís ná ní chláróidh sé iad go dtí go mbeidh siad tugtha chun comhréireachta. I gcás ina measfaidh sé go bhfuil an fheithicil, an córas, an chomhpháirt, an taonad teicniúil ar leithligh, an pháirt nó an trealamh ina riosca tromchúiseach, cuirfidh sé an monaróir agus na húdaráis um fhaireachas margaidh ar an eolas faoi sin. I gcás feithiclí, córas, comhpháirteanna agus aonad teicniúil ar leithligh atá cineálcheadaithe, cuirfidh sé an túdarás ceadaithe a bhfuil an cineálcheadú deonaithe aige ar an eolas freisin. 4.Déanfaidh an tallmhaireoir a ainm, a thrádainm cláraithe nó a thrádmharc cláraithe agus a sheoladh teagmhála a lua ar an bhfeithicil, ar an gcóras, ar an gcomhpháirt, ar an aonad teicniúil ar leithligh, ar an bpáirt nó ar an trealamh, nó, mura bhfuil sé sin indéanta, luafar ar an bpacáistíocht iad nó i ndoiciméad a ghabhann leis an gcóras, leis an gcomhpháirt, leis an aonad teicniúil ar leithligh, leis an bpáirt nó leis an trealamh. 5.Áiritheoidh an tallmhaireoir go mbeidh na treoracha agus an fhaisnéis a cheanglaítear le hAirteagal 63, áiritheoidh sé go mbeidh siad ag gabháil leis an bhfeithicil, leis an gcóras, leis an gcomhpháirt, nó leis an aonad teicniúil ar leithligh i dteanga oifigiúil nó i dteangacha oifigiúla na mBallstát lena mbaineann. 6.Chun sláinte agus sábháilteacht tomhaltóirí a chosaint, imscrúdóidh an tallmhaireoir gearáin faoi fheithiclí, córais, comhpháirteanna, aonaid theicniúla ar leithligh, páirteanna nó trealamh atá curtha ar an margadh aige agus imscrúdóidh sé aisghlaoch na nithe sin, coinneoidh sé clár de gach gearán agus gach aisghlaoch, agus coinneoidh sé a dháileoirí ar an eolas faoin bhfaireachán sin.

Airteagal 15

Oibleagáidí allmhaireoirí maidir lena bhfeithiclí, córais, comhpháirteanna nó aonaid theicniúla ar leithligh nach bhfuil i gcomhréir nó maidir lena bhfeithiclí, córais, comhpháirteanna nó aonaid theicniúla ar leithligh, páirteanna nó trealamh atá ina riosca tromchúiseach 1.I gcás nach bhfuil feithicil, córas, comhpháirt nó aonad teicniúil ar leithligh arna chur ar an margadh ag an allmhaireoir i gcomhréir leis an Rialachán seo, déanfaidh an tallmhaireoir na bearta iomchuí is gá láithreach chun an fheithicil, an córas, an chomhpháirt nó an taonad teicniúil ar leithligh sin a thabhairt chun comhréireachta, a tharraingt siar ón margadh nó a aisghlaoch, de réir mar is iomchuí. 2.I gcás ina mbeidh feithicil, córas, comhpháirt, aonad teicniúil ar leithligh, páirt nó trealamh ina riosca tromchúiseach, déanfaidh an tallmhaireoir faisnéis mhionsonraithe faoin riosca tromchúiseach a chur ar fáil láithreach don mhonaróir agus d'údaráis ceadaithe agus d'údaráis um fhaireachas margaidh na mBallstát ina bhfuil an fheithicil, an córas, an chomhpháirt, an taonad teicniúil ar leithligh, an pháirt nó an trealamh curtha ar an margadh. Ina theannta sin, cuirfidh an tallmhaireoir na húdaráis ceadaithe agus na húdaráis um fhaireachas margaidh ar an eolas faoi aon ghníomhaíocht a rinneadh, agus tabharfaidh sé, go háirithe, mionsonraí an riosca thromchúisigh agus mionsonraí aon bheart ceartaitheach a rinne an monaróir. 3.Déanfaidh an tallmhaireoir, ar feadh tréimhse deich mbliana tar éis an fheithicil a chur ar an margadh agus ar feadh tréimhse cúig bliana ón tráth a gcuirtear córas, comhpháirt nó aonad teicniúil ar leithligh ar an margadh, cóip den deimhniú comhréireachta a choinneáil ar fáil do na húdaráis ceadaithe agus do na húdaráis um fhaireachas margaidh agus áiritheoidh sé go bhféadfar an pacáiste faisnéise dá dtagraítear in Airteagal 24(4) a chur ar fáil do na húdaráis sin, arna iarraidh sin. 4.Ar iarratas réasúnaithe ó údarás náisiúnta, cuirfidh an tallmhaireoir ar fáil don údarás sin gach faisnéis agus doiciméad is gá chun comhréireacht feithicle, córais, comhpháirte nó aonaid theicniúil ar leithligh a léiriú, i dteanga is féidir leis an údarás náisiúnta a thuiscint gan dua. Comhoibreoidh an tallmhaireoir, ar iarratas réasúnaithe ó údarás náisiúnta, leis an údarás sin maidir le haon ghníomhaíocht a dhéantar i gcomhréir le hAirteagal 20 de Rialachán (CE) Uimh. 765/2008 chun deireadh a chur leis na rioscaí a bhaineann leis an bhfeithicil, leis an gcóras, leis an gcomhpháirt, leis an aonad teicniúil ar leithligh, leis an bpáirt nó leis an trealamh atá curtha ar fáil ar an margadh aige. Airteagal 16

Oibleagáidí dáileoirí Sula ndéanfaidh sé feithicil, córas, comhpháirt nó aonad teicniúil ar leithligh a chur ar fáil ar an margadh, a chlárú nó a chur i seirbhís, fíoróidh dáileoir go bhfuil orthu an pláta reachtúil nó an marc cineálcheadaithe a cheanglaítear, go bhfuil ag gabháil leo na doiciméid a cheanglaítear agus treoracha agus faisnéis sábháilteachta, a cheanglaítear le hAirteagal 63, i dteanga oifigiúil nó i dteangacha oifigiúla an Bhallstáit ábhartha, agus gur chomhlíon an monaróir agus an tallmhaireoir na ceanglais atá leagtha amach in Airteagal 11(7) agus in agus Airteagal 14(4) faoi seach. Airteagal 17

Oibleagáidí dáileoirí maidir lena bhfeithiclí, córais, comhpháirteanna nó aonaid theicniúla ar leithligh nach bhfuil i gcomhréir nó maidir lena bhfeithiclí, córais, comhpháirteanna nó aonaid theicniúla ar leithligh, páirteanna nó trealamh atá ina riosca tromchúiseach 1.I gcás ina measfaidh an dáileoir nach bhfuil feithicil, córas, comhpháirt nó aonad teicniúil ar leithligh i gcomhréir le ceanglais an Rialacháin seo, ní dhéanfaidh sé an fheithicil, an córas, an chomhpháirt ná an taonad teicniúil ar leithligh a chur ar fáil ar an margadh, a chlárú ná a chur i seirbh